JIKA TAKUT MUSUH ISLAM RAMPAS KUASA, INILAH MASANYA PAS DAN UMNO
BERGABUNG SEGERA!!

Entah daripada sumber mana atau hanya sekadar mimpinya, Ketua Penerangan Pas, Nasaruddin Hassan yang baru-baru ini tewas untuk menjadi Naib Presiden, tiba-tiba memberi amaran bahawa musuh Islam sedang cuba untuk merampas kuasa.Oleh itu, beliau berkata, umat Islam perlu berhenti bertelingkah sesama sendiri dan segera untuk bersatu.
“Musuh Islam telah bersatu biarpun berbeza ideologi dan parti untuk menguasai ekonomi dan politik negara.”Mereka lupakan sempadan dan batas antara mereka untuk melampiaskan dendam dan merealisasikan kebencian terhadap Islam,” tambah beliau dalam kenyataan yang diedarkan melalui WhatsApp.
Dalam mesej itu, Nasaruddin yang juga Ahli Parlimen Temerloh turut menggesa umat Islam agar mengetepikan perbezaan politik dan kepercayaan serta bersatu atas nama agama.Apa yang beliau bimbang dan gusar sebenarnya?Adakah beliau takut musuh Islam akan merampas kuasa atau lebih bimbang kiranya perkembangan mutakhir berkaitan partinya akan menyebabkan pemimpin-pemimpin Pas yang bertanding dalam pilihanraya atas tiket dan modal agama tidak lagi diterima dan seterusnya kalah di tangan pengundi yang semakin bijaksana?Adakah kenyataan Nasaruddin ini mewakili rasa hati pemimpin-pemimpin Pas lain yang turut merasakan masa depan mereka semakin tidak menentu sejak mereka memilih untuk berbaik-baik dengan UMNO?Apa pula caranya untuk melawan musuh Islam yang didakwanya telah bersatu dan dalam masa yang sama mungkin juga bermanfaat menyelamatkan kedudukan pemimpin-pemimpin Pas sebagai wakil rakyat?Dalam hal ini, cara paling mudah dan berkesan tidak lain ialah dengan Pas dan UMNO segera bersatu atau bergabung menjadi satu.Apabila dua parti terbesar di Malaysia, satu bermodalkan bangsa dan satu lagi bermodalkan agama bergabung menjadi satu, tidakkah ia akan melahirkan kekuatan yang luar biasa?Mursyidul Am Pas, Hashim Jasin beberapa hari lalu sudah pun membayangkan kemungkinan wujud kerjasama antara Pas dan UMNO dalam pilihanraya akan datang ini.Kata beliau, kerjasama itu boleh dijayakan dengan UMNO dan Pas mencapai kata sepakat untuk tidak bertanding antara satu sama lain di kerusi yang sama.
Kenyataan beliau kemudian disambut oleh veteran UMNO, Tengku Razaleigh Hamzah yang mengatakan tidak menjadi kesalahan untuk UMNO dan Pas menjalinkan kerjasama seperti itu.”Kalau ia boleh memberi manfaat, apa salahnya?” tambah Ku Li.Maka, jika benar musuh Islam yang ditakutinya, sambil dapat pula memungkinkan jawatan serta kedudukan diselamatkan, Nasarudin seharusnya menjadi orang pertama yang mendorong penyatuan Pas dengan UMNO ketika ini.Tidak memadai untuk beliau sekadar mengeluarkan kenyataan yang menggambarkan ketakutan semata-mata, tetapi masih tidak berani untuk bergabung dengan UMNO yang selalu mendabik dada sebagai juara pejuang bangsa sehingga rasuah dan penyonglapan pun selalu diselindungkan, asalkan perjuangan berkaitan bangsa tetap menjadi keutamaan. Apa lagi pilihan terbaik bagi Pas selain menyatukan diri dan bergabung terus dengan UMNO?Najib juga pastinya paling gembira jika Pas setuju bergabung dengan UMNO dan dalam hatinya tentu bersyukur kerana di sebalik dirinya dikaitkan dengan pelbagai skandal kewangan yang diperkatakan di seluruh dunia, tak disangka-sangka rupanya sudi juga parti Islam untuk bersama.
(ShahbudinHusin 17/05/2017).

0

0

votes
Article Rating
Kongsikan artikel ini


PAS TERBUKTI SAYANG JAWATAN!!

 Mesyuarat Jawatankuasa Kerja Pas Pusat yang dipengerusikan oleh Tuan Ibrahim Tuan Man hari ini mengambil ketetapan tiga Exco daripada parti itu tidak akan melepaskan jawatan daripada kerajaan negeri Selangor, meskipun hubungan dengan PKR sudah ditamatkan.

 Alasannya ialah kerana mereka mendakwa kedudukan wakil Pas itu adalah atas lantikan Sultan Selangor dan selagi perkenan itu tidak berubah, selagi itulah Pas tidak perlu membuat apa-apa perubahan mengenainya.

 Selain itu, meskipun Pas yang memutuskan hubungan dengan PKR, parti itu sebaliknya menyerahkan kepada Menteri Besar Selangor, Azmin Ali untuk membuat keputusan berkaitan tiga Exco berkenaan.
Kata Tuan Ibrahim selepas mesyuarat, “Seperti dimaklumkan sebelum ini,  mereka dilantik sebagai Exco oleh  Sultan Selangor.

 “Biarlah pentadbiran berjalan dengan lancar dan kita tidak ingin mengganggu. Jika ada keputusan baru, kami akan maklumkan.”

 Setiausaha Agung Pas, Takiyuddin Hassan pula berkata, pendirian Pas ini bertepatan dengan Undang-Undang Tubuh Negeri Selangor 1959 yang memperuntukkan kedudukan Exco adalah di tangan Menteri Besar setelah mendapat perkenan Sultan.

 “Ia terpulang kepada Sultan, dan sudah tentu setelah mendapat cadangan daripada Menteri Besar. Itu prosedur,” katanya lagi.

 Namun demikian, meskipun mengatakan Exco akan kekal selagi mendapat perkenan Sultan, Takiyuddin turut mengakui Undang-Undang Tubuh Negeri Selangor yang sama membenarkan mana-mana Exco yang mahu meletak jawatan untuk berbuat demikian pada bila-bila masa.

 Namun, tambahnya, soal meletakkan jawatan tidak timbul buat masa ini.

 Jadi, apa yang boleh dikata tentang pendirian terbaru Pas ini?

 Sayang kedudukan, kebuloq jawatan atau terasa rugi melepaskan segala nikmat dunia yang boleh dikata lumayan?
Mengapa masih mahu bergayut di sebalik perkenan Sultan dan menyerahkan kepada Azmin untuk membuat keputusan sedangkan pilihan untuk berundur dan meletakkan jawatan secara sukarela tidaklah merupakan kesalahan?

 Sekali lagi – sayang kedudukan, kebuloq jawatan atau terasa rugi melepaskan segala nikmat dunia yang boleh dikata lumayan?

 Sebelum ini, Ketua Pemuda Pas, Khalil Hadi yang merupakan anak kepada Hadi Awang berkata, keputusan parti itu memutuskan hubungan dengan PKR adalah tepat.

 Katanya, Pas tidak perlu berfikir panjang mengenainya kerana ia berkaitan dengan prinsip  prinsip perjuangan parti yang sudah dilanggar.

 “Pas adalah sebuah parti bertunjangkan politik Islam yang asasnya adalah politik yang benar.

 “Jadi kita lihat keputusan menamatkan hubungan dengan PKR itu adalah keputusan yang tepat,” katanya lagi.

 Salah seorang Exco Selangor, Iskandar Abdul Samad dilaporkan berkata, Pas sanggup memutuskan hubungan, baik dengan PKR  atau DAP bersandarkan rasa tanggungjawab kepada Allah.

 “Kita buat ini bukan atas dasar politik, sebaliknya tanggungjawab kita terhadap agama Allah.

 “Tetapi ini adalah tanggungjawab kita. PAS ini bukannya parti oportunis,” kata beliau dalam ceramah di Kampung Pandan malam tadi.
Apa pula yang boleh kita tafsirkan daripada kenyataan dua pemimpin Pas ini jika dikaitkan dengan keputusan tidak mahu berundur daripada kerajaan negeri Selangor, walaupun mereka sendiri yang memutuskan hubungan?

 Kata kedua-dua mereka, memutuskan hubungan dengan PKR adalah keputusan tepat dan atas rasa tanggungjawab kepada Allah.

 Tetapi, bagaimana dengan tindakan tidak mahu melepaskan gaji, ganjaran dan pelbagai kemudahan lain daripada pihak yang sudah diputuskan hubungan itu?

 Adakah ia juga keputusan yang tepat dan turut dibuat atas nama Allah?
Daripada keputusan Muktamar di Kedah, kemudian Majlis Syura dan diserahkan kembali kepada Jawatankuasa Kerja Pas Pusat, soal lain semuanya berani dilakukan, kecuali yang berkait dengan gaji, ganjaran dan kemudahan berbentuk wang untuk menyara nikmat keduniaan.
(ShahbudinHusin 18/05/2017)

0

0

votes
Article Rating
Kongsikan artikel ini


SPR 'MACAI' BN, SEKADAR ANDAIAN ATAU MEMANG KENYATAAN?

Benarkan SPR ‘macai’  BN?
Sejak bila? Sejak dulu lagi atau hanya sekarang ini saja?
Benarkah kemenangan BN selama ini kerana dibantu oleh SPR?
Barangkali ini adalah antara beberapa pertanyaan yang bermain dalam fikiran kebanyakan rakyat sejak dahulu lagi mengenai Suruhanjaya Pilihanraya atau SPR.
Persoalan itu tentunya tambah menuntut jawapan apabila semalam bekas Pengerusi SPR, Abdul Rashid Abdul Rahman dilaporkan memberi amaran kepada Pengerusi SPR sekarang,  Mohd Hashim Abdullah agar tidak menjadikan badan pengendali pilihanraya itu sebagai ‘macai’ BN.
Abdul Rashid yang kini merupakan Naib Presiden Bersatu berkata demikian dalam kenyataan bersama dengan Ahli Biro Politik PKR, R Sivarasa, Ketua Penerangan Amanah, Khalid Abdul Samad dan Naib Pengerusi DAP, Teresa Kok.
“Kita sedar tekanan yang sedang dihadapi SPR dari parti pemerintah untuk memastikan BN kembali berkuasa pada pilihanraya umum akan datang.
“Tetapi SPR, sebagai badan yang bertanggungjawab untuk proses pilihanraya yang demokratik harus dan tidak boleh menjadi ‘macai’ BN dengan melanggar Perlembagaan Persekutuan yang memerlukan suruhanjaya itu mendapat kepercayaan orang ramai,” kata beliau dalam kenyataan bersama itu lagi.
Sehubungan dengan kenyataan itu, Abdul Rashid turut dilaporkan akan mengetuai delegasi Pakatan Harapan untuk bertemu SPR bagi membincangkan beberapa isu berkaitan pilihanraya.
Mereka sedang berusaha mendapatkan tarikh itu dan meminta SPR agar tidak menolak permintaan PH untuk bertemu itu.
“Kalau nak berjumpa dengan SPR pun tak boleh, tak payah demokrasilah.
“Proses dalam pilihanraya ini salah satu perkara penting ialah kita berdialog, berjumpa dengan pihak-pihak yang bertanggungjawab. SPR merupakan badan tertinggi yang menggendalikan pilihan raya.
“Kalau rata-rata rakyat nak ubah kerajaan, biarkanlah, SPR tak perlu campur tangan, malulah sikit kalau nak campur tangan.
“Anda dilantik Yang di-Pertuan Agong dengan harapan keyakinan rakyat dapat dipertahankan,” ujar Abdul Rashid lagi dalam satu sidang media yang diadakan di pejabat PKR di Petaling Jaya itu.
Oleh kerana Abdul Rashid sekarang ini sudah bersama Bersatu, salah satu komponen PH, maka SPR tidak seharusnya menolak untuk bertemu dan berdialog dengan delegasi yang diketuai beliau itu.
Sebagai orang yang pernah mengetuai SPR, pertemuan itu nanti bukan saja dapat merungkai pelbagai isu yang selama ini menjadi persoalan, bahkan mungkin dapat menjawab kedudukan berkaitan ‘macai’ ? itu sendiri.
Benarkah ia ‘macai’  dan sejak bila keadaan itu berlaku?
Jika Abdul Rashid dengan berani menuduh SPR sebagai ‘macai’  BN,Mohd Hashim bukan saja berpeluang membuktikan dakwaan itu tidak benar jika ia hanya andaian semata-mata, tetapi juga berpeluang menyingkap kembali sejarah lama ketika badan itu diketuai oleh Abdul Rashid untuk membuktikan duduk perkara yang sebenarnya.
Beliau mungkin boleh menyoal balik Abdul Rashid, apakah ketika SPR di bawah pimpinannya dahulu,  badan itu juga merupakan ‘macai’  kepada BN?
Kalau dulu pun sudah ‘macai’ dan sekarang pun kekal ‘macai’, apakah sekarang ia mahu ditamatkan atau dibiarkan kekal sebagai ‘macai’ sampai bila-bila?
Beranikah Abdul Rashid menuduh SPR sebagai ‘macai’ BN jika di bawah pimpinannya dahulu SPR sudah pun merupakan ‘macai’ juga?
Dan sekiranya ketika Abdul Rashid mengetuai SPR, elemen ‘macai’ itu tidak wujud, sebaliknya hanya wujud ketika ini, menjadi kewajipan pula kepada Mohd Hashim yang mengetuai badan itu sekarang memberi penjelasannya.
Pokoknya, pertemuan ini tidak harus tidak diadakan atau tidak dijadikan kenyataan dan Mohd Hashim mesti berani bertemu serta berdepan dengan Abdul Rashid yang bakal mengetuai delegasi PH dalam pertemuan iti nanti.
Semua pihak ingin mengetahui sejauh mana bebas dan benarnya dakwaan atau tanggapan bahawa SPR adalah ‘macai’ BN dan hakikat  beberapa negeri pernah jatuh ke tangan pembangkang bukanlah jawapan yang memadai untuk persoalan itu.
Pertemuan dan dialog SPR dengan PH yang diketuai oleh Abdul Rashid, kalau pun tidak sepenuhnya, mampu memberi sedikit-sebanyak pencerahan mengenainya.
(ShahbudinHusin 18/05/2017)

0

0

votes
Article Rating
Kongsikan artikel ini


SATU LAGI HARAPAN BARU….

Pagi tadi, selang dua hari selepas Dialog TN50 di Seri Perdana yang menyaksikan berlakunya kejadian tampar oleh Mat Over terhadap David Teo, Tun Mahathir Mohamad meluangkan masa kira-kira selama setengah jam menjawab pelbagai persoalan dalam program “hangpa tanya, #chedet jawab”  yang disiarkan secara langsung melalui Facebook.
Pelbagai soalan ditanya dan semuanya dijawab dengan terang dan jelas oleh Tun Mahathir – daripada berkaitan Islam, Pas, hubungan kaum, dasar ekonomi, pelaburan China, 1MBD dan sampailah kepada cara beliau menjaga kesihatannya sehingga mampu kekal sihat di usia menjangkau 92 sekarang ini.
Meskipun semua  ulasan yang disampaikan Pengerusi Bersatu itu,  sebagaimana biasa, amat meyakinkan sesiapa saja yang mendengarnya, tetapi jawapan beliau mengenai 1MDB dilihat mampu memberi harapan baru buat rakyat untuk memberi kemenangan kepada Pakatan Harapan.
Kata Tun Mahathir, pihaknya tahu siapa yang bersalah dalam skandal 1MDB dan akan memburu mereka sehingga ke depan pintu kediaman Perdana Menteri.
“Kita tahu di mana duit itu, dan kita akan cuba mengambil balik semua duit itu, walaupun sampai ke pintu Najib,
“Kami (Pakatan Harapan) mungkin tidak akan dapat semua tetapi kami akan berusaha dapatkannya sebanyak mungkin,” kata Tun Mahathir lagi.
Seterusnya, selain berjanji tidak akan membenarkan wujud satu lagi skandal mirip 1MDB, Pakatan Harapan juga tambahnya, akan mencari jalan penyelesaian yang mampu menghalang kehilangan wang negara sepertimana berlaku dalam 1MDB dan Bandar Malaysia.
Tidakkah jaminan itu menggembirakan kita?
Jika semua orang sedar bahawa skandal 1MDB inilah punca segala kesulitan rakyat seperti pemansuhan banyak subsidi, perlaksanaan cukai GST dan negara akhirnya terperangkap menjadi “pengemis” kepada China, mereka tentunya mahu melihat akhirnya semua yang terlibat dalam skandal kewangan itu dapat ditangkap dan dibawa ke muka pengadilan.
Maka, berpegang kepada janji Tun Mahathir itu, memberi kemenangan kepada Pakatan Harapan adalah sesuatu yang logik, munasabah dan mampu membawa kebaikan kepada kehidupan rakyat sendiri.
Ini kerana, selepas negara dipulihkan, wang yang hilang dikembalikan dan tiada lagi kehilangan wang berlaku, kehidupan rakyat dengan sendirinya akan jadi lebih baik berikutan negara tidak lagi ketandusan wang dengan banyak subsidi boleh dikembalikan serta GST dimansuhkan secara beransur-ansur.
Sebaliknya, mengekalkan lagi Najib, UMNO dan BN terus di persada kuasa, bukan saja menyebabkan  skandal 1MDB itu akan disimpan di bawah permaidani nan indah, malah penghapusan subsidi, pengenaan cukai GST dan menyerah lebih banyak tanah kepada China,  lebih mungkin akan terus berleluasa.
Sudahnya, sementara Jho Low dan rakan-rakannya terus bebas merdeka, malah barangkali juga bertambah kaya, rakyat biasa dan makcik-makcik Felda akan bertimpa-timpa lagi sengsara kehidupan mereka.
Semua keajaiban memulihkan negara ini hanya boleh dilakukan oleh Tun Mahathir bersama pasukan Pakatan Harapan yang selama ini mempunyai rekod cemerlang dalam membawa kemajuan dan memberi kesejahteraan kepada rakyat.
Dalam perkembangan berkaitan, portal Malaysiakini telah membuat undian secara maya untuk menilai sama ada Tun Mahathir perlu dikembalikan menjadi Perdana Menteri atau sebaliknya.
Sehingga petang tadi, didapati sebanyak 68 peratus pengundi setuju beliau patut dinamakan sebagai Perdana Menteri untuk menggantikan Najib.
Bermakna, semakin banyak jawapan mengapa pengundi-pengundi PRU 14 harus kekal berpadu tenaga untuk menjadikan kekalahan Najib, UMNO dan BN suatu kenyataan.
(ShahbudinHusin 19/05/2017)
.

0

0

votes
Article Rating
Kongsikan artikel ini


TN50 – SEPATUTNYA TANYA NAJIB, MANA RM50 BILION? JIKA BUKAN NAJIB,
SIAPA LAGI PUNCA KECELARUAN DALAM NEGARA?

1. TN50 – Insiden tampar. Satu jenayah dan mesti dihukum melalui saluran undang-undang.
2. Sehari ini kecoh cerita David Teo ditampar Mat Over. Ianya bukan soal David Teo atau Mat Over. Ianya soal jenayah menampar orang.
3. Lebih parah apabila ada yang mula cerita hal Cina ditampar Melayu.Ini bukan soal Cina atau Melayu. ini soal jenayah.
4. Inilah masalah kita rakyat Malaysia. Selalu melihat dalam perspektif yang salah. Sebab itulah kita sahaja satu-satunya  negara di dunia  ini yang syarikat milik negara hilang berpuluh bilion ringgit tapi tiada dakwaan, tiada siapa dihukum kerana ianya bukan jenayah.
5. Kalau perspektif kita betul TN50 sepatutnya bukan Transformasi Nasional 2050. Ianya lebih tepat menjadi Tanya Najib: 50 bilion mana?
6. Kalau kita betul-betul  mahu negara maju tahun 2050 perkara asas ialah prinsip “rule of law”. Keluhuran undang-undang. Penjenayah  mesti dihukum.
7. Singapura negara maju jauh tinggalkan kita. Forex mereka jauh tinggi. Ekonomi  mantap. Mengapa?  Kerana mereka  bersungguh-sungguh pamerkan kepada dunia mereka akan hukum siapa saja yang lakukan jenayah curi wang walaupun bukan wang mereka kerana 1MDB syarikat Malaysia bukan syarikat Singapura.
8. Malaysia juga bersungguh-sungguh tetapi  bersungguh-sungguh bukan menangkap penjenayah tetapi bersungguh-sungguh melindungi penjenayah!
9. Mat Over mungkin berani melakukan jenayah tampar orang kerana dia merasakan di negara ini penjenayah boleh lepas bebas. Formula paling berkesan ialah mainkan sahaja isu bangsa, isu agama – lupalah orang pada isu jenayah yang sebenar.
10. Dia belajar dari pemimpin yang lepas bebas dari jenayah mencuri wang rakyat dengan isu bangsa dan agama. Ramai perasuah hari ini pun mungkin dapat inspirasi begitu.
11. Bagi orang Islam lupakah kita pada kisah Saidina Ali memberitahu Saidina Umar Al Khattab setelah Umar takjub melihat Saad Ibn Waqqas berlaku jujur membawa pulang kesemua rampasan perang dari Persia diserah kepada Perbendahaan negara. Tiada satupun diambil untuk dirinya. Kata Saidina Ali kepada Saidina Umar, mereka jujur kerana belajar dari kamu yang jujur. Kalau kamu sebagai khalifah tidak jujur dan menyamun pasti jenderal dan orang bawahan kamu juga jadi penyamun.
12. Kita mungkin tidak lupa tetapi kita selalu melihat dalam perspektif salah. Kalau perspektif kita betul dari awal lagi wujud TN50  ianya bukan isu pertanyaan David Teo. Ianya seharusnya pertanyaan kita semua kepada Najib. Mana hilangnya hampir 50 bilion duit dalam kes 1MDB?
14. Makanya yang betul sepatutnya TN50 bukan Transformasi Nasional : 2050 tapi Tanya Najib : 50 billion mana? Barulah nampak jalan kearah membina negara maju.
Mohamad Ezam Mohd Nor
Pengerusi Hisbah.
Ulasan Blog –
Sejujurnya saya memang kurang berminat mengulas panjang isu berkaitan David Teo yang ditampar oleh Mat Over. Sama seperti dua kejadian sebelumnya – pemandu membunyikan hon di depan masjid di Johor Bahru serta dipukul dan laporan polis oleh seorang pensyarah berkaitan buku Hannah Yeoh, semuanya ingin dijuruskan kepada sentimen bangsa, agama dan akhirnya DAP yang cuba disalahkan.
Semuanya cuba ditafsirkan dalam perspektif yang salah dengan keinginan mengaut laba politik bagi melonggokkan keuntungannya kepada Najib, UMNO dan BN. Tujuannya, selain mengharapkan kerajaan yang ada terus kekal, barangkali juga bertujuan menggamit dedak daripada Najib yang mereka ketahui dalam akaunnya pernah ada wang berbilion-bilion banyaknya.
Dalam kes David Teo yang ditampar Mat Over, kesalahan Mat Over cuba dilindungi hanya kerana dia Melayu dan dilihat condong memihak kepada Najib. Ini sungguh memalukan. Mat Over dilindungi lagi dengan adanya NGO pro Najib yang membuat laporan polis mendesaknya meminta maaf, menyatakan beliau mungkin penyokong DAP dan dikatakan barangkali juga dihantar ke program tersebut oleh  Tun Mahathir atau Muhyiddin Yassin untuk membuat kacau.
Ini benar-benar kelakar, seolah-olah apa saja jenayah jika dilakukan oleh Melayu ke atas bangsa lain, lebih-lebih lagi di hadapan Perdana Menteri, semuanya mesti disokong kerana ia berkaitan bangsa dan salahnya ialah pihak pembangkang.
Mengapa NGO yang sama tidak mendesak Mat Over meminta maaf kerana bertindak menampar orang lain di hadapan Perdana Menteri?
Percubaan menjuruskan kejadian itu kepada aspek lain tidak lain ialah kerana pihak-pihak terbabit berbuat demikian dengan tujuan mengharapkan perhatian Najib dan mudah-mudahan gugurlah dedak kerananya.
Di Johor Bahru sebelum ini juga begitu, walaupun perkara itu akhirnya didamaikan secara baik, pada peringkat permulaannya sudah wujud percubaan mengaitkan kelakukan pemandu kereta berbangsa Cina itu dengan amalan politik DAP yang didakwa telah menyemaikan politik perkauman dan kebencian selama ini.
Sebagai orang Islam, saya juga kadang-kadang kecewa dengan sikap orang kita ketika Jumaat. Ada di antara mereka bukan saja datang lambat, tetapi kemudian meletak kereta sesuka hati dan selepas itu mencelah-celah pula di laluan jemaah yang sesak untuk menuju saf paling hadapan sekali.
Mereka tidak peduli soal disiplin dalam kehidupan. Sudahlah meletak kereta sesuka hati dan kemudian mencelah-celah untuk sembahyang di saf paling hadapan, mereka yang terbabit juga selalunya paling lewat keluar masjid kerana berdoa dan melakukan dua tiga sembahyang sunat terlebih dahulu.
Mereka seperti lupa tentang kereta yang mereka letak sesuka hati tadi yang mungkin menganggu jemaah lain yang perlu pulang segera ke pejabat atau kerana ada urusan lain yang mahu dibereskan selepas itu.
Tidak salah, bahkan digalakkan jika ingin duduk lama dan beramal sunat banyak-banyak di masjid pada hari Jumaat. Tetapi, datanglah lebih awal, letakkan kereta di tempat yang sesuai serta tidak menunjukkan perilaku yang menganggu orang lain.
Bukankah Islam itu indah? Maka, tunjukkanlah keindahan itu melalui perilaku kita sebagai penganutnya terlebih dahulu.
Dalam kes buku Hannah Yeoh pun lebih kurang sama, ia adalah buku kisah peribadinya dalam beragama. Sudah tentu beliau ingin menunjukkan agamanya memberi kebaikan kepada kehidupannya.
Lagi pun ia ditulis dalam bahasa Inggeris. Jika buku itu salah dan didakwa menghasut,  pula dengan kerajaan sendiri yang membenarkan Injil dalam bahasa Melayu untuk edaran di Sabah dan Sarawak?
Semua yang berlaku kebelakangan ini tidak saja menunjukkan toleransi kita semakin rendah, tetapi keghairahan menjuruskan banyak perkara kepada sentimen agama, bangsa dan menunjuk-nunjuk untuk mempertahankan kepimpinan yang ada, sebenarnya lebih dipengaruhi kepada keinginan mendapatkan perhatian dan dedak semata-mata.
Jika dedak bukan amalan, semuanya tidak mungkin berlaku. Dahulu ia tidak pernah terjadi, baik di era Tun Mahathir atau Tun Abdullah sekali pun.
Pemimpin yang membiasakan rakyat dengan dedak inilah punca banyak masalah sebenar dalam negara kita.
(ShahbudinHusin 19/05/2017).

0

0

votes
Article Rating
Kongsikan artikel ini


APA NAK UGUT-UGUT PULAK NI, KENAPA TAK KELUAR TERUS SAJA?

Kali ini giliran Bersatu Perak pula nampaknya bergolak. Sekumpulan mereka yang mendakwa sebagai pendaftar, wakil pendaftar dan ketua penaja di negeri itu menuntut perletakan jawatan Muhyiddin Yassin sebagai Presiden Bersatu.
Mereka seterusnya memberi tempoh untuk Bersatu memberi respon dan jika tiada apa-apa maklumbalas, mereka mengugut mahu keluar meninggalkan Bersatu.
Adoiii…apa pulak ini?
Kenapa main-main ugut pulak?
Siapa mereka nak desak Presiden Bersatu untuk meletakkan jawatan?
Kenapa tidak mereka saja yang terus keluar meninggalkan Bersatu jika sudah hilang kepercayaan terhadap Muhyiddin?
Jelas bahawa sama sebagaimana individu atau kelompok tertentu yang berperangai sama seperti sebelum ini, mereka ini juga adalah “hamlau-hamlau” yang hanya mementingkan jawatan serta kedudukan dan bukan benar-benar ikhlas dalam perjuangan mahu menyingkirkan Najib Razak, mengalahkan UMNO dan seterusnya menyelamatkan negara.
Sebaiknya, dengan perangai seperti yang  diserlahkan ini, mereka sebenarnya tidak perlu memberi tempoh atau main ugut-ugut kepada sesiapa.
Keluar dan tinggalkan saja Bersatu dengan segera. Ramai lagi rakyat yang ikhlas dan tidak mengharapkan apa-apa dalam perjuangan untuk menyelamatkan Malaysia  ini, selain negara ini mampu memberi kebaikan kepada generasi-generasi seterusnya.
Bersatu dan perjuangan menyelamatkan Malaysia bersama Tun Mahathir dan Pakatan Harapan akan lebih berkesan dan diterima rakyat tanpa mereka yang sebenarnya hanya oppurtunis ini.
(ShahbudinHusin 20/05/2017).

0

0

votes
Article Rating
Kongsikan artikel ini


JANGAN LUPA JUGA PELUK DAN UCAP TERIMA KASIH KERANA DERMA RM2,600
JUTA…

Hari ini Perdana Menteri, Najib Razak dijadual berlepas ke Riyadh, Arab Saudi untuk menyertai pemimpin-pemimpin negara Arab dan Islam dalam satu sidang kemuncak dengan Presiden Amerika Syarikat, Donald Trump.
Sidang tersebut dijadual diadakan pada hari Ahad di ibu negara Arab Saudi itu.
Kata Najib, di Riyadh nanti, beliau akan memeluk  Raja Salman sekali lagi sebagai tanda terima kasih kerana menambah kouta haji untuk Malaysia.
Kata beliau, penambahan kouta haji itu adalah satu lagi jasa UMNO kepada rakyat negara ini.
“Siapa wujudkan Tabung Haji? (kita beri) subsidi… itu tak masuk lagi program haji 1MDB yang percuma untuk ketua kampung dan imam.”Kita tahu inilah cara kita bela rakyat. Esok (hari ini) saya pergi Riyadh, jumpa Raja Salman sekali lagi saya nak peluk dia sebab bagi kuota khas untuk Malaysia.
“Ramai orang berkat naik haji kerana perjuangan Umno,” kata Najib dalam ucapannya dalam program Umno bantu rakyat di Sekolah Kebangsaan Taman Kosas, Ampang malam tadi.Kouta haji Malaysia tahun ini ditambah daripada 27,900 kepada 30,200. Pertambahan itu dicapai dalam perbincangan ketika lawatan Raja Salman ke Malaysia baru-baru ini.Dalam kunjungan Raja Salman ke Malaysia itu, Najib sempat memeluk dan berselfie dengan Raja Salman sebagai tanda keakraban hubungan antara mereka.Para pembela Najib kemudian berkata, kedatangan Raja Salman itu turut membuktikan wang RM2,600 juta yang diterima Najib adalah benar-benar derma daripada kerabat Diraja Arab Saudi.Jika tidak, mana mungkin Raja Salman sudi datang ke Malaysia, kata mereka berhujah walaupun ketika itu Raja Salman sebenarnya turut melawat beberapa negara lain dalam lawatannya ke Asia.Namun, isu berkaitan wang yang dikatakan derma daripada kerabat Diraja Arab Saudi itu tidak kedengaran dibangkitkan dalam pertemuan Najib dengan Raja Salman ketika itu.Oleh itu, dengan sekali lagi Najib bertemu Raja Salman, cukupkah beliau sekadar mahu Najib memeluk Raja Arab Saudi semata-mata kerana penambahan kouta haji saja?Bagaimana dengan wang RM2,600 yang diterima Najib sebelum ini yang didakwanya derma daripada kerabat Diraja Arab Saudi, tidak mahukah beliau memeluk dan mengucapkan terima kasih secara khusus kepada Raja Salman atas wang yang diterimanya itu?Sebagai tanda terima kasih, Najib dalam kunjungan ke Riyadh ini setidak-tidaknya harus memeluk Raja Salman sebanyak dua kali atau dalam sekali peluk beliau perlu mengucapkan terima kasih atas dua perkara iaitu kouta haji dan derma yang diterimanya.Lebih menarik, jika Najib dapat memeluk dan mengucapkan  terima kasih kepada Raja Salman kerana derma yang diterimanya itu di depan Presiden Amerika Syarikat, Donald Trump sendiri yang mana Jabatan Kehakiman AS di bawah pentadbirannya masih dalam proses menyita harta-harta yang dikaitkan dengan penyonglapan dana 1MDB.Sebagai pemimpin Melayu dan Islam yang menjunjung tinggi nilai dan erti budi, ketika berkunjung ke Arab Saudi inilah sebenarnya tempat paling sesuai untuk Najib mengucapkan terima kasih dan memeluk Raja Salman atas derma peribadi sebanyak RM2,600 juta yang pernah diterimanya itu.Apatah lagi rasanya Najiblah satu-satunya individu paling bertuah di dunia ini yang pernah menerima derma sebanyak itu daripada mana-mana kerabat Diraja Arab Saudi sepanjang sejarah kewujudan negara tersebut.Jika benar wang RM2,600 itu adalah derma daripada kerabat Diraja Arab Saudi, Najib tentu bangga untuk memberitahunya kepada Raja Salman sambil memeluknya dan Salman juga pasti turut berbangga untuk mengakuinya.Oleh itu, Najib tidak harus menghampakan penyokongnya yang berbangga kerana derma tersebut dengan memeluk Raja Salman dan mengucapkan terima kasih, bukan saja kerana kouta haji tetapi juga untuk memberitahu dunia mengenai wang RM2,600 juta yang diterimanya itu benar-benar datangnya daripada kerabat Diraja Arab Saudi dengan disaksikan oleh Donald Trump dan  pemimpin-pemimpin negara Arab serta Islam yang lain.
(ShahbudinHusin 20/05/2017).

0

0

votes
Article Rating
Kongsikan artikel ini


KENAPA PAS SEMAKIN PELIK? ADAKAH INI BAHANA KERANA BERKAWAN DENGAN UMNO?

Pecat dulu baru Pas Selangor nyatakan pendirian – tidakkah ini benar-benar pelik?
Pas Selangor dilaporkan akan menyatakan pendirian berhubung kedudukan 13 Adun mereka hanya jika tiga Exconya dipecat oleh Menteri Besar, Azmin Ali.
Pesuruhjaya Pas Selangor, Salehan Mukhyi berkata, dakwaan kononnya semua Adun Pas di negeri ini bersedia keluar daripada pentadbiran negeri pimpinan Datuk Seri Mohamed Azmin Ali adalah satu dakwaan tidak berasas.
“Itu tak benar. Nak tahu apa  benar, tunggu selepas dipecat, barulah kita akan beritahu sesuatu yang benar,” kata beliau.
Nak nyatakan pendirian apa lagi?
Kenapa Pas Selangor seolah-olah masih nak mengugut Azmin Ali?
Tidakkah pendirian Pas Selangor sudah diketahui umum iaitu parti itu tiada lagi apa-apa hubungan dengan PKR?
Bukankah Pas sendiri yang  memutuskan hubungan dengan PKR yang bermakna 13 Adun berkenaan juga secara automatik tiada hubungan lagi dengan kerajaan Pakatan Harapan di Selangor?
Kenapa Pas tak habis-habis bermain sandiwara tentang kedudukan 13 Adun mereka di Selangor sedangkan ia sebenarnya tidak perlu dibahaskan apa-apa lagi?
Bila parti sudah tiada hubungan, bermakna 13 Adun Pas juga tiada hubungan lagi dengan PKR dan Pakatan Harapan.
Walaupun  masih duduk sebagai Exco, tidak ada sesiapa yang mengiktiraf tindakan Pas masih bergayut pada jawatan tersebut dari segi moral. Semua orang yang waras akan mengatakan Pas perlu berundur secara terhormat tanpa perlu berlengah-lengah lagi.
Di mata umum, Pas dilihat hanya bertahan semata-mata kerana jawatan, gaji dan ganjaran yang dirasa begitu sukar untuk dilepaskan, bukan kerana perjuangan atau prinsip moral yang mahu dipertahankan.
Kenapa Pas semakin pelik kebelakangan ini?
Adakah ini bahana kerana berkawan baik dengan UMNO?
Atau Pas bersikap pelik sekarang kerana itulah skrip yang disediakan UMNO bagi tujuan mengkucar-kafirkan Pakatan Harapan?
(ShahbudinHusin 21/05/2017).

0

0

votes
Article Rating
Kongsikan artikel ini


JANGAN EGO, UTAMAKAN KEMENANGAN BERBANDING BILANGAN

Kata Setiausaha Agung PKR, Saifuddin Nasution Ismail, parti itu tidak akan berkongsi atau menyerahkan mana-mana kerusi yang pernah ditandinginya kepada rakan-rakan lain dalam Pakatan Harapan.
“Kami tidak akan serahkan mana-mana kerusi kepada sesiapa, walaupun di tempat yang kami kalah. Kami tak boleh berikan kepada sesiapa.
“30 kerusi  yang kita menang, kita tak akan serah kepada sesiapa.
“Malah kawasan-kawasan yang kita kalah dalam pilihanraya lepas, kita juga akan berjuang untuknya,” kata beliau ketika berucap di Kongres PKR semalam.
Amboiii….
Ucapan Saifuddin itu dilihat berbeza dengan kenyataan Timbalan Presiden PKR, Azmin Ali sebelum ini yang mengatakan pihaknya sentiasa terbuka kepada sebarang perundingan mengenai pembahagian kerusi, terutamanya sejak kemasukan Bersatu ke dalam Pakatan Harapan.
Mempertahankan kerusi yang sedang dimenangi oleh PKR memang tidak salah, tetapi berkeras untuk bertanding di kawasan yang kalah jelas menunjukkan parti itu tidak ingin kepada kemenangan melalui semangat perkongsian.
Dalam hal ini, PKR perlu terbuka dan jangan bersikap seperti Pas yang awal-awal lagi menunjukkan sikap keras kepala, di sebalik mengatakan sedia bekerjasama, tetapi tetap dengan pendirian 70 kerusi yang mereka pernah tandingi dalam pilihanraya 2013 lalu tidak diganggu.
Apa gunanya berunding dan bekerjasama jika syarat sebegitu sudah diletakkan sebelum pun perbincangan dijalankan?
Jangan terlalu ego dalam soal pembahagian kerusi kerana yang penting bukan jumlah kerusi yang ditandingi, tetapi berapa kemenangan yang mampu dimenangi.
Apa guna bertanding 90 kerusi  jika yang menang hanya 30 saja berbanding bertanding 60 kerusi, tetapi melalui perkongsian dan semangat kerjasama, kemenangan itu dapat ditingkatkan kepada 45 atau 50 kerusi?
Bukankah dengan sedia berkongsi dan melihat potensi semua parti, peluang Pakatan Harapan lebih terbuka untuk mencapai kemenangan?
Seorang lagi pemimpin PKR, Dr Xavier Jayakumar nyata lebih bijak dan menunjukkan kematangan dalam hal ini dengan mengatakan PKR peru menolak ego dalam soal pembahagian kerusi.
“Suatu ketika dahulu sewaktu kita baru menubuhkan parti, Pas dan DAP memberikan kerusi untuk kita bertanding. Kerusi yang diberikan kepada kita berdasarkan kekuatan kita dan akhirnya kita menang.“Sebab itu untuk rakan baharu kita iaitu Bersatu, Pakatan Harapan perlu bincang dan beri kerusi mengikut kekuatan ynag akhirnya ialah untuk kita menang banyak kerusi,” kata beliau yang turut berucap di Kongres PKR yang sama.Jika ego dalam soal pembahagian kerusi dan sikap seperti Saifuddin itu tidak dibendung,  akhirnya bukan saja PKR sama macam  Pas sekarang, tetapi seperti cuba memberi laluan untuk Najib, UMNO dan BN terus bermaharajalela merangkul kuasa di negara ini.
(ShahbudinHusin 22/05/2017).

0

0

votes
Article Rating
Kongsikan artikel ini


PENDIRIAN JELAS TUN MAHATHIR TENTANG KEWUJUDAN GOLONGAN "HAMLAU" DALAM
BERSATU

1. Terdapat ramai yang mendakwa saya sokong mereka. Nama saya diguna untuk memberi kekuatan kepada apa yang hendak dilakukan oleh mereka. Ini termasuk kempen untuk menggagalkan usaha saya untuk mengalahkan Kerajaan pimpinan Dato Seri Najib.
2. Tindakan mereka secara langsung atau tidak langsung akan memesongkan tumpuan ahli Parti Peribumi Bersatu Malaysia daripada menjatuhkan Najib kepada masalah buatan mereka. Kononnya ketua bahagian yang diberi watikah tidak baik, tidak mendapat sokongan ahli parti dan rakyat. Kononnya ini semua disebabkan ada pemimpin tertentu.3. Sekarang ia sudah naik ke tahap menolak kepimpinan tertinggi parti. Kononnya Tan Sri Muhyiddin Yassin patut disingkir sebagai presiden parti. Kononnya dia mengguna saya untuk kepentingan dirinya. Kononnya dia ingin dapat jawatan tertentu baginya.4. Kita semua tahu bahawa amatlah sukar untuk memujuk pemimpin UMNO, terutama yang memegang jawatan dalam Kerajaan, menjadi Menteri terutamanya meninggalkan UMNO. Kalau meninggalkan pun atau menjadi bekas menteri, tidak sanggup mereka menyertai gerakan melawan UMNO. Sudah tentu mereka tidak berani mendekat diri dengan parti seperti PPBM yang secara lantang mendesak supaya Najib disingkir.5. Tetapi Muhyiddin memegang jawatan Timbalan Perdana Menteri kerana menjadi Timbalan Presiden UMNO. Jika Najib turun kerana apa-apa sebab Muhyiddinlah yang akan jadi Perdana Menteri.6. Baginya dan bagi Shafie Apdal membenar diri disingkir dari jawatan-jawatan menjadi korban yang amat besar. Umum tahu yang Muhyiddin mengkritik Najib semasa masih menjadi Timbalan Perdana Menteri. Akhirnya dia disingkir.7. Setelah disingkir, tidak seperti orang lain yang kehilangan jawatan, Muhyiddin tidak jauhkan diri dari saya. Sebaliknya beliau bersedia untuk bersama menubuh Parti Pribumi Bersatu dan menjadi Presidennya. Beliau menerima cadangan saya supaya saya menjadi Pengerusi Parti, kedudukan yang dipandang lebih tinggi darinya.8. Banyaklah kerja yang dibuat oleh beliau untuk menjayakan Parti Pribumi Bersatu, jauh lebih dari orang yang bercadang menyingkirnya.9. Jika hari ini ia disingkir, parti akan berpecah kerana ramai ahli parti yang menyokongnya. Maka akan gagallah usaha memenangi PRU 14.10. Saya percaya mereka yang mencadang tindakan ini berhasrat untuk menggagalkan perjuangan parti PPBM. Sekaligus mereka ingin lihat saya gagal dan Najib berjaya.11. Mereka yang mendakwa mereka sokong saya, sebenarnya adalah musuh saya yang berjuang untuk Najib. Jika mereka teruskan usaha ini saya bersetuju mereka dikeluarkan dari parti. Penyokong Najib tidak ada tempat dalam Parti Pribumi Bersatu Malaysia.Tun Mahathir Mohamad (Blog Chedet) – 22 Mei 2017.
Ulasan Blog –
Artikel di atas adalah tulisan terbaru Tun Mahathir Mohamad yang dipetik daripada blognya, chedet.cc  mengenai masalah yang wujud dalam Bersatu sejak kebelakangan ini.Kesimpulan mudahnya ialah sama seperti yang saya pernah cadangkan dalam artikel sebelum ini bahawa mereka yang menimbulkan masalah dalam Bersatu dan seolah-olah lupa asal tujuan penubuhan parti itu, adalah golongan yang lebih baik keluar saja meninggalkan parti itu atau Bersatu mengambil tindakan tegas memecat mereka dengan segera.Mereka itu adalah perosak-perosak yang sebenarnya lebih bertujuan menggagalkan perjuangan Bersatu menyingkirkan Najib Razak dan mereka adalah “hamlau-hamlau” yang tidak diperlukan sama-sekali. Malah, ketiadaan mereka akan lebih memudahkan perjuangan Bersatu mencapai matlamatnya mewujudkan sebuah kerajaan baharu bersama Pakatan Harapan dalam PRU 14 nanti.
(ShahbudinHusin 22/05/2017).

0

0

votes
Article Rating
Kongsikan artikel ini


MENANG PRU 14 DULU ATAU NAMAKAN CALON PM DULU?

Tiba-tiba saja Pakatan Harapan bagai dilanda angin perpecahan berikutan munculnya semula isu siapa calon Perdana Menteri sekiranya Pakatan Harapan berjaya memenangi pilihanray akan datang.
Isunya bukan kerana Pakatan Harapan tidak bersetuju nama Anwar Ibrahim dicalonkan, tetapi siapakah calon Perdana Menteri interim atau peralihan sementara Ketua Umum PKR itu dibebaskan dari penjara?
Kongres PKR Ahad lalu bukan setakat menamakan Anwa sebagai Perdana Menteri ke 7,  bahkan meletakkan Dr Wan Azizah Wan Ismail sebagai Perdana Menteri peralihan sementara menunggu suaminya dibebaskan dan kemudian diusahakan baginya pengampunan Diraja.
Menunggu Anwar dibebaskan dan adanya seseorang yang lain perlu menduduki jawatan itu terlebih dahulu, bermakna Anwar bukanlah calon Perdana Menteri ke 7, sebaliknya adalah giliran yang ke 8. Perdana Menteri interim itulah yang ke 7 sebenarnya.
Sesiapa pun boleh menamakan sesiapa saja sebagai calon Perdana Menteri interim untuk Pakatan Harapan, namun pemilihan haruslah bersandarkan kepada kemampuan untuk menerajui kemenangan dengan kebolehan paling mantap menyerlahkan keyakinan rakyat serta menimbulkan “kegerunan”  kepada Najib Razak yang bakal ditumbangkan.
Jika salah pilihan calon, bukan saja Pakatan Harapan tidak mungkin menang, bahkan hasrat untuk menjadikan Anwar sebagai Perdana Menteri juga tidak mungkin kesampaian.
Maka, jika benar ingin menjadikan Anwar sebagai Perdana Menteri, kemenangan Pakatan Harapan mesti digapai terlebih dahulu, bukan sekadar menonjolkan namanya di plakad semata-mata.
Meskipun pelbagai nama turut dijadikan sebutan seperti Tun Mahathir Mohamad, Muhyiddin Yassin dan Azmin Ali, selain Dr Wan Azizah sendiri, perkara itu hakikatnya sudah pun dipersetujui dalam Pakatan Harapan untuk dibincangkan terlebih dahulu sebelum diumumkan.
Banyak khabar mengatakan ia bakal diumumkan sebelum PRU 14 diadakan. Bagaimanapun sehingga  ini perbincangan belum lagi mencapai apa-apa kata putus mengenainya. Tidak pasti sama ada akhirnya ia dapat dimuktamad dan diumumkan atau sebaliknya.
Selain itu, disebut juga oleh beberapa pemimpin sebelum ini bahawa dalam Pakatan Harapan tidak ada mana-mana parti boleh mendakwa sebagai  “big brother” atau “abang besar” yang boleh menentu dan membuat keputusan dalam segala hal. Semua perkara dikhabarkan perlu dibincangkan dan dipersetujui terlebih dahulu.
Watak “big brother” hanya ada dalam BN dan Pakatan Harapan dikatakan ingin tampil berbeza di hati rakyat jelata.
Lantaran itu, Kongres PKR yang menamakan Anwar sebagai Perdana Menteri dan Dr Wan Azizah sebagai Perdana Menteri interim seperti tidak kena dengan dengan irama dan lagu yang selalu dinyanyikan.
Dalam soal ini, Pakatan Harapan mesti kembali ke meja perundingan untuk memuktamadkan siapa calon Perdana Menteri selepas Najib ditumbangkan. Jika ada konsensus, namakanlah pemimpin berkenaan secara terbuka dan tanpa-tanpa ragu.
Tetapi, jika tidak ada konsensus, bukan kerana ketiadaan calon yang sesuai atau layak untuk ditonjolkan, tetapi disebabkan lebih daripada seorang yang difikirkan bersesuaian, Pakatan Harapan tidak harus menjadikan isu itu sebagai keutamaan.
Mereka mesti kembali kepada perkara pokok iaitu memastikan kemenangan dan hasrat menumbangkan Najib, UMNO dan BN benar-benar menjadi kenyataan. Calon Perdana Menteri boleh dipilih dan dirundingkan kemudian sebagaimana memilih Menteri Besar selepas Pakatan Rakyat menang di Selangor dan Perak sebelum ini.
Sebenarnya bukanlah sesuatu yang pelik pengisi jawatan itu tidak dinamakan kerana yang penting ada dibariskan calon-calon yang sesuai untuk bertanding dan mereka saling berpakat dan bekerjasama antara satu sama lain untuk mencapai kemenangan.
Mewujudkan lebih daripada seorang calon Perdana Menteri bahkan boleh membawa keseronokan dan keterujaan kepada pengundi berbanding menamakan seorang calon secara khusus.
Jika dengan tidak menamakan sesiapa itu lebih baik dan mampu menjana ke arah kemenangan, ia tentunya jauh lagi penting daripada ghairah menamakan seseorang, tetapi akhirnya hanya menyebabkan perpecahan.
Yang penting, jangan dikecewakan rakyat yang mahukan perubahan. Bagi majoriti pengundi, meskipun siapa calon Perdana Menteri interim itu agak penting, tetapi lebih penting bagi mereka ialah wujudnya ruang yang konsisten dan kukuh bahawa Najib yang banyak masalah benar-benar dapat dikalahkan.
Menamakan seseorang sebagai calon Perdana Menteri interim, tetapi jika hanya membawa keselesaan kepada Najib untuk menang, ia tentunya lebih membawa kesengsaraan dan menyebabkan rakyat hidup dalam tekanan untuk tahun-tahun mendatang.
Jangan sampai isu calon Perdana Menteri membawa perpecahan dan menimbulkan rasa kecewa di hati rakyat. Tidak menamakan sesiapa, tetapi sesama mereka yang dirasakan sesuai menjadi Perdana Menteri itu terus kukuh berpadu tenaga untuk menumbangkan Najib, ia adalah jauh lebih penting daripada segala-galanya.
Selepas menang, pemilihan Perdana Menteri mungkin boleh dilakukan berdasarkan parti yang memperolehi paling banyak kerusi kemenangan, konsensus selepas perundingan atau boleh juga secara undian di kalangan anggota Majlis Presiden Pakatan Harapan.
Menamakan calon Perdana Menteri terlebih dahulu memang menyeronokkan dan boleh juga membawa mereka yang berkaitan lebih dahulu menempah baju atau penyokong berangan-angan dalam kalbu, tetapi semua itu akan menjadi tidak bermakna kiranya kemenangan akhirnya kandas di tengah jalan.
Oleh itu, utamakanlah matlamat mencapai kemenangan dan menumbangkan Najib terlebih dulu kerana itulah yang majoriti rakyat paling kehendaki.
(ShahbudinHusin 23/05/2017).

0

0

votes
Article Rating
Kongsikan artikel ini


PATUTLAH NAJIB TAK DAPAT BERSELFIE DENGAN TRUMP DI RIYADH!!

Tak disangka-sangka, dalam kita menduga Presiden Amerika Syarikat, Donald Trump mempunyai imej buruk dan paling tidak popular, rupa-rupanya kedudukan Najib Razak lebih teruk lagi daripada itu.
Menurut majalah antarabangsa Time, Najib adalah antara lima pemimpin dunia lain yang kedudukannya lebih teruk daripada Trump yang dianggarkan kadar penerimaan rakyat Amerika Syarikat terhadapnya cuma 40 peratus saja.
Bersama Najib yang ditaksir mempunyai populariti lebih rendah daripada Trump itu ialah Presiden Venezuela, Nicolas Maduro, Presiden Brazil, Michel Temer, Presiden Afrika Selatan, Jacob Zuma dan Perdana Menteri Greece, Alexis Tsipras.
Kata majalah itu lagi, punca teruknya kedudukan Najib ialah kerana skandal 1MDB, kemasukan berbilion-bilion ringgit ke dalam akaun peribadinya dan tindakan Peguam Negara membersihkan namanya daripada sebarang salah laku berkaitan dua perkara itu.
Maka, disebabkan kedudukan Najib yang lebih teruk itukah yang menjadi punca tidak ada gambar selfie antara beliau dengan Trump di mesyuarat di Riyadh yang dihadirinya baru-baru ini?
Bukankah Najib selalu mengambil kesempatan berselfie dengan pemimpin dunia yang ditemuinya untuk menunjukkan beliau diterima baik oleh mereka?
Kenapa tidak ada selfienya dengan Trump sebagaimana beliau mudah melakukannya dan selalu menunjuk-nunjuk gambarnya dengan Obama sebelum ini?
Selain itu, adakah ini juga merupakan suatu petanda Trump ingin membiarkan kes saman sivil Jabatan Kehakiman AS untuk menyita aset dan hartanah yang dipercayai berpunca daripada dana 1MDB yang diselewengkan berjalan dengan bebas, lancar dan tidak terganggu?
Disebabkan tidak dapat berselfie dengan Trump, musnahlah impian Najib untuk “gebang besar” dengan gambar itu yang kemudian sudah tentu juga akan dimanipulasi oleh media arus perdana dan askar maya A9 untuk menunjukkan seolah-olah saman di Amerika “tidak ada apa-apa” sebenarnya.
Apa pun, kedudukan Najib yang semakin teruk itu merupakan mesej yang baik kepada rakyat Malaysia bahawa usaha menolak dan menyingkirkan beliau mesti diteruskan sehingga mencapai kejayaan.
Tidak ada kebaikan sama-sekali kepada negara dan rakyat jika kita mengekalkan pemimpin yang imej dan reputasinya sudah diketahui berada di tahap yang sebegitu rendah.
(ShahbudinHusin 23/05/2017).

0

0

votes
Article Rating
Kongsikan artikel ini


HARI MALANG KJ….

Semalam barangkali adalah hari yang agak malang bagi Menteri Belia dan Sukan, Khairy Jamaluddin.
Pada sebelah tengahari beliau mengeluh tentang kelakuan seorang pemimpin kecil UMNO di peringkat cawangan yang sering menuduhnya macam-macam, termasuk menggelarnya sebagai Bangla.
KJ jelas kelihatan kecewa dengan sikap individu berkenaan serta menyifatkannya sebagai “gila”.
“Baru saja malam tadi dia menggelar saya Bangla, ada sesuatu yang tak kena dengan lelaki ini,” kata KJ.
Pada sebelah petang pula, beliau ditegur oleh Tengku Mahkota Johor yang juga Presiden FAM, Tunku Ismail Sultan Ibrahim atas ketidakhadirannya menyaksikan perlawanan akhir bolasepak Piala FA, baru-baru ini.
Lebih-lebih lagi tambah TMJ, turut hadir menyaksikan perlawanan akhir Piala FA itu ialah kerabat-kerabat diraja daripada Johor, Pahang dan juga Kedah.
Kata TMJ, Menteri Belia dan Sukan itu sepatutnya menjadi antara individu penting yang hadir menyaksikan perlawanan akhir itu, tetapi malangnya difahamkan KJ mempunyai program bersama Askar Wataniah pada malam tersebut.
“Pada saya, sekiranya program itu lebih menjadi keutamaan, adalah lebih baik beliau menjadi Askar Wataniah daripada menjadi Menteri Belia dan Sukan,” tegas TMJ lagi.
Dari segi peranan dan tanggungjawab, KJ adalah Menteri Belia dan Sukan, sementara penglibatannya dalam Askar Wataniah pula lebih berbentuk sukarela dengan pangkat yang disandangnya sebagai Brigadier Jenderal.
Bermakna, teguran TMJ terhadap KJ memang ada asasnya, bukan saja dari segi keutamaan dan matlamat untuk melihat sukan bolasepak terus maju dan berkembang, malah juga berdasarkan jawatannya dalam kerajaan.
Kalau dalam acara-acara sukan di peringkat antarabangsa sebelum ini KJ boleh melapangkan masa menghadirinya, sudah tentu agak mengecewakan jika acara sukan dalam negara sendiri hanya dipandang sepi oleh beliau.
Bagaimana KJ mahu meletakkan dirinya sebagai pemimpin masa depan jika beliau masih keliru dari segi keutamaan?
(ShahbudinHusin 24/05/2017).

0

0

votes
Article Rating
Kongsikan artikel ini


SATU LAGI KEPELIKAN DI SELANGOR

 Berikut adalah kenyataan media Biro Politik PKR yang bermesyuarat malam tadi berhubung kedudukan tiga Exco Pas yang enggan melepaskan jawatan mereka dalam kerajaan negeri Selangor, meskipun kedua-dua parti tiada lagi hubungan politik.

Kenyataan Media

 Biro Politik KEADILAN malam ini telah mendengar taklimat dari YAB Dato’ Seri Mohamed Azmin Ali, Dato’ Menteri Besar Selangor merangkap Timbalan Presiden KEADILAN, berhubung situasi di Negeri Selangor ekoran keputusan Majlis Syura Ulama PAS yang membatalkan tahaluf siyasi di antara PAS dengan KEADILAN.

 Biro Politik KEADILAN mengambil maklum penjelasan yang diberikan YAB Dato’ Menteri Besar Selangor bahawa, walaupun mereka bukan sebahagian dari Pakatan Harapan, kesemua 13 Ahli Dewan Negeri dan Ahli Majlis Mesyuarat Kerajaan Negeri Selangor dari PAS telah bersetuju untuk terus menyokong dasar bersama Kerajaan Negeri Selangor berasaskan Buku Jingga, dan meneruskan keyakinan terhadap kepimpinan Dato’ Menteri Besar Selangor YAB Dato’ Seri Azmin Ali.

 Biro Politik KEADILAN turut bersetuju dengan pendekatan YAB Dato’ Menteri Besar Selangor untuk menjamin kestabilan Kerajaan Negeri menjelang PRU 14 dan meneruskan usaha membangunkan Negeri Selangor selaras dengan mandat besar rakyat pada PRU 13.

 Biro Politik KEADILAN yakin terhadap kepimpinan YAB Dato’ Seri Mohamed Azmin Ali untuk terus menerajui Kerajaan Negeri sebagai Dato’ Menteri Besar Selangor dan melaksanakan pembangunan negeri demi kemakmuran dan kesejahteraan rakyat Selangor.

YB Datuk Seri Dr Wan Azizah Wan Ismail

Presiden KEADILAN

23 Mei 2017.

 Jelas kini bahawa tiga Exco Selangor daripada Pas akan terus memegang jawatan masing-masing, sekurang-kurangnya sehingga PRU 14 akan datang diadakan.

 Selepas Pas berkeras tidak mahu meletakkan jawatan mereka, nampaknya PKR  juga tiada keberanian untuk menyingkirkan tiga Exco berkenaan.

 Maka, bukan saja tiga Exco berkenaan terus kekal menerima gaji, elaun dan kemudahan-kemudahan lain daripada kerajaan Pakatan Harapan yang Pas tiada hubungan dengannya, bahkan lebih 5,000 penjawat yang lain yang terdiri daripada ketua kampung, ahli jawatankuasa surau dan masjid, pelbagai jawatan lain dalam majlis perbandaran, majlis daerah dan GLC milik kerajaan negeri masih boleh terus bergembira dengan gaji yang diterima.

 Alasan yang diberikan Azmin dalam penjelasannya ialah sebagaimana perenggan kedua kenyataan media Biro Politik  yang antara lain berbunyi, “walaupun mereka bukan sebahagian dari Pakatan Harapan, kesemua 13 Ahli Dewan Negeri dan Ahli Majlis Mesyuarat Kerajaan Negeri dari Pas telah bersetuju untuk terus menyokong dasar bersama Kerajaan Negeri Selangor berasaskan Buku Jingga dan meneruskan keyakinan terhadap kepimpinan Dato’ Menteri Besar YAB Datuk Seri Azmin Ali.”

 Dengan kata lain, dua asas yang menjadikan tiga Exco itu dikekalkan ialah kerana mereka sedia menyokong dasar kerajaan negeri berasaskan Buku Jingga dan juga menyokong kepimpinan Azmin di Selangor.

 Bukankah ini sesuatu yang pelik?

 Tiada hubungan politik, tetapi masih boleh berada dalam kerajaan negeri hanya semata-mata kerana sedia menyokong dasar kerajaan negeri dan juga menyokong kepimpinan Menteri Besar?

 Wakil rakyat Pas nampaknya sanggup menyokong dasar kerajaan negeri Selangor dan menyokong kepimpinan Azmin yang kedua-duanya adalah sebahagian daripada Pakatan Harapan yang dimusuhi semata-mata kerana ingin mempertahankan jawatan serta gaji yang lumayan.

 Kepada siapa wala’ tiga Exco Pas ini sebenarnya?

 Kepada kerajaan negeri Pakatan Harapan yang didalamnya ada DAP dan Amanah atau kepada dasar perjuangan Pas sendiri yang memutuskan hubungan dengan PKR?
Bolehkah seseorang ahli politik mempunyai dua kesetiaan?

 Selain itu, dengan kekalnya mereka itu dalam kerajaan negeri, bagaimana kedudukan mereka ketika kempen PRU 14 diadakan nanti?

 Adakah ketika itu mereka akan terus menyokong dasar kerajaan dan kepimpinan Azmin sedangkan mereka bertanding atas tiket Pas yang bermusuh dengan Pakatan Harapan?

 Kenapa kerajaan negeri Pakatan Harapan Selangor begitu lemah sehingga membiarkan musuh yang dikenali terus berkeliaran dalam rumah sendiri?
(ShahbudinHusin 24/05/2017).

0

0

votes
Article Rating
Kongsikan artikel ini


ANWAR PM KE-7, ADAKAH IA MESEJ PKR TAK MAHU MENANG PRU 14?

Tidak cukup dengan mencetak plakad bertulis “Anwar PM ke-7” semasa Kongres PKR pada Ahad lalu, usaha mempromosi semula bekas Timbalan Perdana Menteri itu sebagai calon Perdana Menteri Pakatan Harapan diteruskan lagi melalui kajian oleh Invoke, sebuah NGO yang diterajui oleh Rafizi Ramli.
Dalam kajian itu, dapatan umum dilaporkan mendapati Anwar kekal sebagai calon Perdana Menteri paling dikehendaki sekiranya pihak pembangkang berjaya memenangi pilihanraya umum akan datang.
Anwar didapati mendapat sokongan sebanyak 23.5 peratus, meninggalkan pesaing terdekatnya Hadi Awang yang memperolehi sokongan 17.6 peratus, Tun Mahathir 16.5 peratus dan Muhyiddin Yassin 12.6 peratus.
Sebenarnya tidaklah salah untuk mempromosi dengan ligat dan berterusan untuk meletakkan Anwar sebagai calon Perdana Menteri akan datang, apalagi jika semua parti dalam Pakatan Harapan memberi sokongan kepadanya.
Tetapi, yang utama dan  sangat  penting daripada menonjolkan nama Anwar itu ialah pastikan UMNO dan BN dapat dikalahkan terlebih dahulu. Tidak guna menonjolkan nama beliau secara berterusan jika akhirnya  Pakatan Harapan kecundang dan Najib Razak terus kekal lagi sebagai Perdana Menteri selepas PRU 14 akan datang.
Yang kedua, kenapa Anwar ditonjokkan sebagai Perdana Menteri ke-7?
Semua orang tahu Anwar kini berada di dalam penjara dan tidak mungkin dapat bertanding dalam pilihanraya akan datang. Selepas dibebaskan pula, beliau tersekat lagi selama lima tahun untuk boleh bertanding semula. Dalam proses biasa, hanya dalam PRU 15 Anwar layak bertanding semula.
Anwar bagaimanapun boleh dilepaskan daripada sekatan itu dan layak bertanding lebih awal daripada PRU 15 jika memperolehi pengampunan Diraja, tetapi ia memerlukan Pakatan Harapan menang PRU 14 terlebih dahulu untuk membolehkan usaha itu dilakukan.
Bermakna, jika  Pakatan Harapan menang PRU 14, perlu ada seseorang lain terlebih dahulu menjadi Perdana Menteri sebelum Anwar boleh diletakkan ke kerusi idaman kalbu itu.
Ertinya, seseorang yang lain itulah Perdana Menteri ke-7.
Jika selepas itu Pakatan Harapan bersetuju mencalonkan Anwar sebagai Perdana Menteri, beliau sebenarnya adalah PM ke-8, bukan ke-7.
Walaupun seseorang yang lain itu hanya merupakan Perdana Menteri sementara, Perdana Menteri interim, Perdana Menteri peralihan atau apa istilah sekali pun, dalam sejarah negara bilangan ke-7 itu tetap miliknya.
Anwar tidak mungkin dapat menjadi Perdana Menteri ke-7 berdasarkan realiti dan hakikat yang menimpa dirinya.
Rafizi sendiri dalam ucapan penggulungan di Kongres PKR, Ahad lalu ada menghuraikan bagaimana Anwar boleh diangkat untuk menjadi Perdana Menteri. Kata beliau, dalam tempoh sebulan selepas Pakatan Harapan menguasai Putrajaya, akan diusahakan pengampunan Diraja untuk Ketua Umum PKR itu dan di bulan seterusnya pula akan menyusul perletakan jawatan seorang Ahli Parlimen PKR untuk memberi laluan kepada Anwar bertanding semula.
Secara tidak langsung, Rafizi sendiri mengakui Anwar adalah Perdana Menteri ke-8 dan bukan Perdana Menteri ke-7. Mana mungkin selepas menang pilihanraya kerusi Perdana Menteri dibiarkan kosong begitu saja semata-mata untuk menanti Anwar?
Perdana Menteri yang bersifat sementara, interim dan peralihan itu tetap menjadi Perdana Menteri yang ke-7  walaupun hanya menjalankan tugas selama dua bulan saja.
Tetapi, kenapa PKR masih ditonjolkan Anwar sebagai Perdana Menteri ke-7 juga?
Dalam soal ini, jika benar kemenangan dalam pilihanraya akan datang sebagai matlamat utama, adalah lebih baik PKR berhenti mempromosi Anwar sebagai PM ke-7 kerana ia secara tidak langsung memberi gambaran PKR sebenarnya tidak mahu menang PRU 14 akan datang.
Anwar hanya boleh  dijadikan Perdana Menteri ke-7 Malaysia sekiranya kemenangan Pakatan Harapan diperolehi dalam PRU 15 dan bukannya PRU 14. Ketika itu, iaitu PRU 15, Anwar memang sudah bebas untuk bertanding dan tidak terhalang lagi dari segi undang-undang untuk menjadi Ahli Parlimen. Selepas menang PRU 14, Anwar lebih sesuai dijadikan Perdana Menteri ke-8.
Adakah dengan menonjolkan Anwar sebagai Perdana Menteri ke-7, PKR sebenarnya hanya mahu Pakatan Harapan dengan adanya pengaruh Tun Mahathir Mohamad bersama gabungan itu sekarang sekadar berjaya mengurangkan majoriti BN daripada 133 kerusi yang diperolehinya dalam PRU 13 lalu saja?
Dan target sebenar yang diimpikan oleh PKR untuk menggapai kemenangan ialah dalam PRU 15, bukan PRU 14 supaya Anwar benar-benar dapat menjadi Perdana Menteri ke-7?
Sekali lagi, adakah itu sebenarnya mesej tersirat PKR di sebalik penonjolan Anwar sebagai Perdana Menteri ke-7 itu?
Dalam pada itu, sejak minggu-minggu terakhir ini muncul juga perkhabaran yang mengatakan ada pihak tertentu dalam PKR yang lebih menyasarkan untuk menang menyingkirkan UMNO dan BN dalam PRU 15 dan PRU 14 hanya medan untuk mengurangkan lagi majoriti semata-mata.
Jika bukan demikian mesej yang tersirat, PKR perlu segera kembali kepada realiti untuk lebih memenangi PRU 14 berbanding usaha keterlaluan menonjolkan Anwar. Tidak salah untuk menobatkan Anwar, apatah lagi jika mendapat sokongan Pakatan Harapan ke arah itu, tetapi yang jauh lebih penting ialah kemenangan mesti dicapai terlebih dahulu.
PRU 14 adalah medan terbaik untuk mengalahkan Najib, UMNO dan BN berdasarkan terlalu banyak isu dan rasa menyampah pengundi terhadap Perdana Menteri.
Tidak menang PRU 14, mungkin peluang terbaik Pakatan Harapan tidak akan muncul lagi selepas itu dan Anwar pun akhirnya terlepas terus impian menjadi Perdana Menteri.
(ShahbudinHusin 25/05/2017).

0

0

votes
Article Rating
Kongsikan artikel ini


NAJIB "MENGHINA" PAK LAH?

Dalam satu majlis perasmian Syarahan Tun Abdullah Badawi di Putrajaya hari ini, Najib Razak mengumumkan pemberian dana kerajaan sebanyak RM5 juta kepada bekas Perdana Menteri itu.

 Pemberian itu diberikan kepada Pertubuhan Legasi Tun Abdullah Badawi yang baru ditubuhkan oleh bekas Perdana Menteri itu.

 “Saya ingin menghargai kesetiaan Pak Lah selama ini yang walau apa pun berlaku, beliau terus memberi sokongan padu dan berdiri teguh bersama saya, pihak kerajaan, UMNO dan Barisan Nasional serta tidak terlintas untuk mengkhianati parti, jauh sekali keluar meninggalkan UMNO.

 “Saya bukan datang dengan tangan kosong. Saya ingin umumkan dana awalan RM5 juta pada legasi Pak Lah.

 “Dana akan saya keluarkan tahun ini, kalau tahun hadapan ada rezeki,  saya akan tambah lagi,” kata Najib dalam ucapannya.

 Apakah makna ucapan Najib itu?

 Maknanya Najib memberi sumbangan RM5 juta itu adalah kerana kesetiaan Pak Lah yang terus menyokong beliau, UMNO serta kerajaan yang dipimpinnya dan bukan kerana menghargai jasa serta sumbangan bekas Perdana Menteri itu kepada negara.

 Bukankah sebagai bekas Perdana Menteri, sumbangan yang diberikan atas apa juga pertubuhan yang dikaitkan dengan beliau, ia seharusnya menjurus kepada jasa dan peranannya selama ini dan bukan kerana kesetiaan semasa?

 Bagaimana jika sekiranya sama ada sebelum dan ketika ini Pak Lah agak  kurang setia, bersikap kritikal terhadap isu-isu yang berlaku dalam negara atau hanya berdiam diri tidak pernah memuji  Najib, adakah dana RM5 juta tetap diberikan juga?

 Najib seterusnya mengumumkan RM5 juta itu ialah untuk tahun ini dan jika ada rezeki, tahun depan beliau akan menambahnya lagi.

 Sekali lagi, kesetiaan Pak Lah seperti cuba diikat lagi jika masih mahu mengharapkan dana daripada kerajaan untuk tahun depan.

 Bukankah perbuatan Najib ini sebenarnya suatu “penghinaan”  kepada Pak Lah sebagai bekas Perdana Menteri?

 Mengapa pemberian dana kepada seorang bekas Perdana Menteri perlu dikaitkan dengan kesetiaannya?
Tidakkah ia juga mirip dedak yang biasa Najib taburkan sebelum ini untuk membeli dan menghargai kesetiaan mereka yang menyokongnya?

 Bukankah sebagai bekas Perdana Menteri, Pak Lah seharusnya berhak mendapat apa-apa bantuan atau sumbangan daripada kerajaan berkaitan program, syarahan atau untuk menyebarkan buah fikirannya yang berguna asalkan ia baik untuk kepentingan negara?

 Adakah menyumbang untuk kebaikan negara mesti dikaitkan dengan kesetiaan kepada Perdana Menteri?

 Budaya “cash is king”  yang menjadi falsafah perjuangan Najib nampaknya bukan sekadar digunakan untuk mengikat pemegang jawatan dalam parti dan kerajaan untuk terus setia kepadanya, malah kepada seorang bekas Perdana Menteri pun mahu diterapkannya juga.

 Tak rasa terhinakah Pak Lah dengan tindakan Najib itu?
(ShahbudinHusin 25/05/2017)

0

0

votes
Article Rating
Kongsikan artikel ini


JAWAPAN KEPADA NAJIB BAGAIMANA PAKATAN HARAPAN BOLEH TADBIR MALAYSIA
TANPA GST

Dua hari lalu ketika membentangkan Laporan Tahunan Program Transformasi Negara 2016, Najib Razak memperkecilkan keupayaan Pakatan Harapan mentadbir negara ini sekiranya mereka meneruskan rancangan menghapuskan cukai GST sebanyak 6 peratus.

 Beliau seterusnya mempersoalkan daripada mana Pakatan Harapan akan memperolehi pendapatan sekiranya sifar GST dilaksanakan kerana ia akan menyebabkan kekurangan sebanyak RM42 bilion dalam pendapatan kerajaan.

 “Lalu saya nak bertanya, kalau begitulah sifir pembangkang, daripada hasil sumber manakah yang mereka hendak dapatkan RM42 bilion itu?

 “Kata orang ‘talk is cheap’. Semua orang boleh bercakap itu dan ini,” katanya lagi.

 Kata beliau, tanpa GST, tidak mungkin tujuh juta rakyat dapat menerima BR1M dan pelbagai bantuan lain termasuk perubatan dan pendidikan yang mungkin terpaksa ditarik balik.

 Sebab itu, tambah Najib, perancangan pembangkang tidak realistik dan tidak berpijak di bumi nyata, malah lebih bertujuan memesongkan pemikiran rakyat.

 Itu kata-kata daripada Najib dua hari lalu. Mahu kita percaya kata-katanya itu?

 Sebagai menyahut persoalan Najib yang pernah dianugerahi Menteri Kewangan Terburuk Asia 2016 itu, di bawah ini adalah jawapan yang disediakan oleh Rafizi Ramli tentang bagaimana Pakatan Harapan sebenarnya masih mampu mentadbir negara ini, malah dengan lebih baik lagi, meskipun setelah menjadikan cukai GST sebagai sifar kadarnya.

 Penjelasan beliau ini hakikatnya bukan untuk menonjolkan Pakatan Harapan semata-mata, tetapi juga adalah pedoman  untuk kita semua rakyat jelata – tak kira miskin kaya, kanak-kanak, orang tua, orang dewasa, orang cacat, orang buta, orang kurang upaya dan segala-galanya yang selama ini tak terkecuali daripada kerakusan cengkaman cukai GST yang bersifat pukat harimau itu.

 Termasuk Najib dan para penyokongnya, baca dan hadamkan baik-baik apa yang dihuraikan oleh Rafizi ini.

 Bacalah yerrrr….
(ShahbudinHusin 26/05/2017).

 Saya ingin menyekolahkan Dato’ Seri Najib Razak yang baru-baru ini memomok janji Pakatan Harapan untuk memansuhkan GST dengan alasan tanpa GST Perbendaharaan akan hilang RM42 bilion setahun.

 Sebenarnya saya telah ulas dengan mendalam dan disokong dengan angka-angka mengenai perkara ini di dalam buku “Panduan Bina Semula Negara” yang saya tulis dan dilancarkan baru-baru ini. Cara untuk menguruskan Perbendaharaan tanpa mengenakan GST ada dihuraikan di dalam Bab 4 bertajuk “Mengurus Perbendaharaan Negara”.

 Punca yang menyebabkan Kerajaan Perseketuan kesempitan sumber kewangan ialah kerana kerajaan terus berbelanja melebihi pendapatan sepanjang dekad lalu dan dekad ini sehingga mewujudkan hutang yang besar (yang digunakan untuk menampung defisit apabila perbelanjaan melebihi pendapatan setiap tahun).

 Sebab itu pengurusan perbendaharaan negara tidak hanya berkisar kepada menambah pendapatan, tetapi yang sama penting ialah mengawal perbelanjaan untuk mengurangkan keperluan pendapatan bagi membiayai perbelanjaan tersebut.

 Apabila perbelanjaan yang membazir dihentikan dan ketirisan dikawal, penjimatan dari perbelanjaan itu adalah lebih dari mencukupi untuk menampung kekurangan hasil kutipan GST yang dihapuskan.

 Oleh itu, untuk pengetahuan Dato’ Seri Najib, tiga kaedah yang akan digunakan oleh Pakatan Harapan untuk menampung perbelanjaan negara setelah GST dihapuskan dihuraikan seperti berikut:

 Kaedah 1: Membanteras Rasuah, Mengurangkan Ketirisan

 Saya sedar akan ada orang yang memperlekehkan hujah ini dengan alasan pembangkang hanya tahu menyebut kes-kes rasuah sebagai bukti ketirisan, tetapi tidak tentu wang dari kes-kes rasuah itu boleh dikembalikan. Akhirnya, jika GST dihapuskan (kata mereka), kerajaan tetap akan kekurangan dana yang akan menjejaskan operasi kerajaan.

 Sebenarnya saya dan rakan-rakan di National Oversight and Whistleblowers (NOW) telah membuat satu kajian akademik yang menggunakan kaedah statistik dan matematik untuk menganggarkan berapa penjimatan yang realistik setiap tahun sekiranya pembaziran dan ketirisan dapat dikawal.

 Untuk mengetahui berapa kuantum penjimatan yang realistik, kami perlu menganggarkan terlebih dahulu tahap pembaziran dan ketirisan kerajaan.

 Kaedah yang kami bangunkan diterbitkan di dalam satu buku terbitan NOW yang bertajuk “Indeks Pembaziran Kerajaan” yang diterbitkan tahun lalu.

 Indeks Pembaziran Kerajaan (IPK) adalah satu peratusan yang memberi anggaran peratusan perbelanjaan kerajaan yang sebenarnya adalah ketirisan dan pembaziran, berdasarkan data-data rasmi kerajaan.

 IPK dibangunkan dengan kaedah berikut:

 i. Segala maklumat pembaziran, ketirisan dan kerugian yang dilaporkan oleh Ketua Audit Negara di dalam Laporan Ketua Audit Negara 2014 dikatalogkan mengikut jenis dan jumlah

 ii. Setiap kes pembaziran itu disemak dengan membandingkan jumlah kerugian yang dikenalpasti dengan jumlah peruntukan yang dikendalikan oleh jabatan/kementerian tersebut

 iii. Kaedah statistik digunakan untuk menganggarkan saiz peruntukan yang terdedah kepada ketirisan dan penyelewengan mengikut jabatan/kementerian

 iv. Kaedah statistik digunakan untuk menganggarkan peratusan ketirisan dan kerugian mengikut kementerian dan dijumlahkan bagi keseluruhan kerajaan

 Berdasarkan data-data yang terkandung di dalam Laporan Ketua Audit, keputusan IPK menunjukkan anggaran pembaziran purata bagi tahun 2014 ialah 15.5% dari perbelanjaan kerajaan yang tidak melibatkan gaji atau kenaan tetap yang seumpama dengannya.

 Bila IPK pada paras 15.5% ini dipadankan dengan anggaran jumlah perbelanjaan Kerajaan Persekutuan (yang tidak melibatkan gaji atau kenaan tetap) bagi 2017 yang dianggarkan berjumlah RM136 bilion, ada potensi jumlah penjimatan sebanyak RM21 bilion.

 Kaedah 2: Pentadbiran Kewangan Yang Telus Mengurangkan Bayaran Faedah Tahunan

 Satu lagi potensi penjimatan perbelanjaan yang boleh dicapai dengan mudah ialah belanja tahunan membayar faedah di atas hutang-hutang yang dipinjam oleh Kerajaan Persekutuan.

 Setakat April 2017, jumlah hutang Kerajaan Persekutuan seperti yang disiarkan oleh Perbendaharaan adalah sebanyak RM649 bilion. Dari jumlah itu, bentuk hutang terbesar ialah kertas hutang Kerajaan Malaysia (“Malaysian Government Securities” atau MGS) pada jumlah RM357 bilion, diikuti dengan kertas hutang Terbitan Pelaburan Kerajaan (“Government Investment Issues” atau GIIs) sebanyak RM235 bilion.

 Hutang-hutang dalam bentuk kertas hutang yang diterbitkan ini perlu ditebus oleh Kerajaan Malaysia bila sampai tarikh matangnya. Sementara menunggu matang, Kerajaan Malaysia perlu membayar faedah tahunan (selalu disebut sebagai “coupon rate”) mengikut kadar yang diurusniagakan di pasaran hutang.

 Seperti juga saham yang dijual beli, kertas-kertas hutang yang diterbitkan kerajaan juga boleh dijual beli. Bagi jual beli saham, lebih baik saham itu, maka lebih tinggi harga yang ditawarkan untuk membeli saham tersebut.

 Keadaannya terbalik bagi kertas hutang.

 Lebih stabil sesebuah kerajaan dan lebih tinggi reputasi kewangannya, maka pelabur sanggup untuk mendapat bayaran bunga yang lebih rendah demi memegang kertas hutang tersebut. Jika kerajaan itu tidak dihormati dan dicurigai, pelabur tidak ada keyakinan dan kadar faedahnya pun didagangkan tinggi.

 Oleh sebab itulah, reputasi antarabangsa Kerajaan Malaysia di mata pelabur adalah sangat penting kerana ia menentukan jumlah bayaran faedah yang perlu dibayar dan ditanggung oleh rakyat Malaysia.

 Skandal 1MDB yang merosakkan nama baik Malaysia telah menyebabkan pelabur-pelabur mahukan pulangan yang lebih tinggi bagi setiap ringgit kertas hutang yang diterbitkan oleh Kerajaan Malaysia.

 Sebab itulah belanja membayar faedah hutang bagi tahun 2017 dianggarkan berjumlah RM29 billion, iaitu lebih dari separuh wang hasil GST yang dikutip terpaksa digunakan untuk membayar faedah.

 Saya yakin jika reputasi kewangan Kerajaan Malaysia dipulihkan, pentadbiran baru boleh meyakinkan pasaran dan pelabur. Keyakinan pelabur itu akan diterjemahkan ke dalam kadar faedah ke atas kertas-kerta hutang yang diterbitkan yang lebih rendah. Saya tidak terkejut kadar faedah itu boleh turun sehingga 1% berbanding kadar sedia ada yang diterjemahkan kepada penjimatan sebanyak RM6.5 bilion setahun.

 Hasil dari dua langkah segera yang boleh diambil ini dijangka akan menterjemahkan penjimatan segera sebanyak RM27.5 bilion seperti yang ditunjukkan di dalam jadual berikut.

 Kaedah 3: Rasionalisasi Cukai melalui Pengenalan Cukai Ke Atas Keuntungan Jual Beli Saham dan Cukai Jualan dan Perkhidmatan

 Ada beberapa inisiatif percukaian lain yang walaupun hasilnya tidak sebesar kaedah 1 dan 2, ia tetap akan menambah hasil kepada kerajaan untuk menampung pengurangan hasil akibat pemansuhan GST.

 Saya pernah menyuarakan bahawa kerangka sistem percukaian yang ada didasarkan kepada keadaan ekonomi 1970an yang kini tidak lagi sesuai dengan bentuk ekonomi negara mutakhir. Contohnya, orang kaya yang berjual beli saham sehingga untung beratus juta ringgit dalam tempoh yang singkat tidak dikenakan cukai, sedangkan negara-negara lain mengenakan Cukai Keuntungan Modal (“Capital Gains Tax”) ke atas pendapatan sebegini.

 Pakatan Harapan telah menyatakan sebelum ini bahawa Cukai Keuntungan Modal akan diperkenalkan untuk menggantikan GST agar orang kaya yang membuat untung dari jual beli saham membayar cukai (dan bukannya orang miskin tidak berpendapatan yang dicukai GST).

 Pemansuhan GST juga bermakna konsep cukai tidak langsung (“indirect tax”) akan kembali ke konsep asal iaitu dicukai di kilang sahaja bagi barang-barang tertentu atau perkhidmatan tertentu di tempat-tempat tertentu. Rasionalisasi percukaian yang akan dilaksanakan oleh Pakatan Harapan boleh menilai kembali pelaksanaan cukai tidak langsung melalui kaedah cukai jualan dan perkhidmatan yang dihadkan kepada barang tertentu di tempat pengilangan dan perkhidmatan profesional dan perkhidmatan mewah yang tertentu sahaja.

 Sebelum pengenalan GST, kutipan cukai jualan dan perkhidmatan memang pun sudah mencecah sekitar RM12 bilion setahun. Dengan rasionalisasi yang lebih baik (maknanya jenis barang dan perkhidmatan yang dikenakan cukai adalah lebih sedikit tetapi kutipan lebih cekap agar tidak tiris akibat rasuah), saya yakin kerajaan Pakatan Harapan boleh menjana RM12 bilion dari kutipan cukai tidak langsung, seperti sebelum pengenalan GST.

 Cukup Sumber Kewangan Bila GST Dimansuhkan

 Dengan inisiatif lain seperti rundingan semula kontrak-kontrak yang berat sebelah dan rampasan harta dari rasuah yang terlibat dalam skandal-skandal besar, saya tidak nampak ada masalah yang meruncing untuk menggantikan sumber pendapatan dari GST yang dihapuskan.
 Pokoknya, secara moralnya GST perlu dihapuskan dan kita ada potensi penjimatan yang cukup untuk menampung kekurangan hasil apabila GST dihapuskan kelak.

 RAFIZI RAMLI
 AHLI PARLIMEN PANDAN
 NAIB PRESIDEN KEADILAN.

0

0

votes
Article Rating
Kongsikan artikel ini


KESEDIHAN TUN MAHATHIR DAN MALAYSIA JUAL SATU, CHINA DAPAT DUA

Tidak sukar memahami kesedihan Tun Mahathir Mohamad berikutan penjualan saham Proton sebanyak 49.9 peratus kepada sebuah syarikat China, Zhejiang Geely Holding Group Co Ltd kerana syarikat kereta nasional itu adalah ibarat ‘anaknya’  yang selama ini diasuh dan dibesarkan, tetapi kini sudah pun berpindah milik ke tangan asing.
Bekas Perdana Menteri itu turut membayangkan, dengan Proton pun boleh dijual kepada China, ia adalah permulaan kepada penjualan lebih besar aset-aset yang lain semata-mata untuk menyelamatkan negara daripada hutang yang bertimbun.
“Tiada cara lain bagi kita untuk mendapatkan berbilion ringgit untuk membayar hutang. Satu-satunya cara adalah dengan menjual aset-aset yang ada.
“Dan akhirnya kita akan kehilangan negara kita, sebuah negara hebat, tetapi dimiliki orang lain,” kata Tun Mahathir dalam tulisan di blognya semalam.
Beliau seterusnya tidak menafikan Proton mampu terbang lebih tinggi menyaingi Rolls Royce atau Bentley serta dijual ke seluruh dunia selepas pemilikan Geely ini, tetapi ia tidak lebih umpama kita berbangga dengan Singapura yang pernah menjadi sebahagian daripada Malaysia suatu ketika dahulu, tetapi sekarang bukan lagi menjadi milik kita.
Bagi Tun Mahathir, penjualan banyak aset dan pemberian tanah dan kontrak kepada syarikat-syarikat China adalah kerana negara yang dipimpin Najib Razak sekarang terbelenggu dengan hutang meninggi yang tidak mampu lagi untuk dilangsaikan.
Selagi Najib terus dengan gayanya yang boros dan suka berhutang itu, Malaysia mungkin sukar mengelakkan daripada terus menjual, menjual dan menjual.
Hari ini Proton yang hilang, esok lusa entah apa lagi atau mungkin sudah ada senarai harta-harta yang sedang menunggu masa saja untuk bertukar hak miliknya.
Sebab itu, diakhir tulisan di blognya, Tun Mahathir terlihat amat sedih dan seperti merintih pilu, “Saya memang lembik. Saya menangis walaupun rakyat Malaysia tidak menitiskan air mata. ‘Anak’  saya hilang. Dan tidak lama lagi negara saya. Sila maafkan saya.”
Itulah kesedihan Tun Mahathir yang sebenarnya bukan sekadar tentang Proton semata-mata, tetapi juga mengenai masa depan negara.
Di atas kertas memang pemilihan saham Geely masih kurang 0.2 peratus untuk menjadi majoriti dan selebihnya 50.1 peratus kekal dipegang oleh syarikat Malaysia, tetapi dalam masa yang sama syarikat China itu juga berjaya  memiliki 51 peratus saham dalam Lotus, sebuah pengeluar kereta sport yang berpangkalan di England.
Bermakna, dengan pembeli Proton, Geely dapat menguasai dua syarikat kereta sekaligus. Meskipun di Proton, Geely hanya bersifat minoriti, tetapi memandangkan ia mempunyai kelebihan dari segi kepakaran, pemasaran dan inovasi automotif serta kebergantungan Proton kepadanya untuk kembali melonjak, secara naturalnya syarikat itulah yang akan menjadi “kepala” dalam segala-galanya.
Berkaitan Lotus pula, jika selama ini kita berbangga memiliki serta berkongsi teknologinya, ia kini sudah pun menjadi milik China.
Proton tidak lagi boleh dianggap sebagai kereta nasional setelah ia dimiliki oleh Geely ini, malah hanyalah syarikat perniagaan biasa saja. Dengan peredaran masa, ditambah dengan kita begitu mudah tertarik dengan “wang besar” daripada China, tidak mustahil Geely akan terus menambah pemilikan sahamnya dan akhirnya mereka akan menguasai terus syarikat itu.
Soalnya, di manakah kita dalam kesedihan Tun Mahathir ini?
Apakah kita ingin bersama-sama dalam melakukan perubahan kepada negara ini atau rela mengekalkan status quo yang akhirnya di zaman anak  cucu kita nanti, tiada apa lagi yang tinggal untuk mereka?
(ShahbudinHusin 26/05/2017)

0

0

votes
Article Rating
Kongsikan artikel ini


MATI DALAM UMNO

Salah satu impian Ketua Penerangan UMNO, Annuar Musa dalam  meniti usianya yang semakin lewat ini ialah agar kematiannya nanti ketika beliau masih kekal bersama UMNO.

 Ini kerana katanya, beliau benar-benar yakin bahawa UMNO berjuang untuk agama, bangsa dan negara.

 Annuar juga menceritakan bagaimana beliau sekarang ini kerap ditanya mengapa  hampir setiap hari memakai baju sama ada yang berlogo UMNO atau BN.

 “Saya kata itu yang hanya nampak pada baju tapi kalaulah anda boleh belah dalam hati saya,  darah yang mengalir dan jantung yang berdenyut ini dalamnya penuh dengan semangat Umno,” katanya lagi.

 Wahhh….hebat betul gaya “ampu dan bodek” beliau kali ini!!

 Sewaktu jadi menteri dulu pun tak pernah begini nada kata-katanya.

 Apa lagi yang beliau harapkan agaknya dengan mengatakan ingin meninggal dunia dalam UMNO ini?

 Apakah juga yang beliau bangga sangat dapat meninggal dunia dalam UMNO sedangkan tiga bekas Presiden UMNO, termasuk pengasas UMNO iaitu Datuk Onn Jaafar, Tunku Abdul Rahman Putra Alhal dan Tun Hussein Onn pun tidak mati ketika bersama UMNO?

 Apakah tiga bekas Presiden UMNO itu tidak sedar parti yang pernah mereka terajui berjuang untuk agama, bangsa dan negara?

 Dan sekarang, Tun Mahathir Mohamad, seorang lagi bekas Presiden UMNO juga sudah “berpatah arang, berkerat rotan” serta “membakar jambatan untuk selama-lamanya”  dengan parti itu dan mempunyai kebarangkalian yang tinggi juga untuk meninggal dunia di luar UMNO.

 Bermakna, kemungkinannya dalam sejarah tujuh Presiden UMNO, empat daripadanya meninggal dunia di luar UMNO.

 Jadi, apa hebatnya meninggal dunia di dalam UMNO seperti impian Annuar itu, lebih-lebih lagi jika di dalam UMNO itu sendiri penuh dengan segala macam perkara yang tidak baik dan jijik di hati rakyat?

 Lagi pun, bukankah  kerana terlalu banyak perkara jijik dan tidak baik itulah juga menyebabkan UMNO sendiri dalam keadaan tenat dan bakal “meninggal dunia” atau hilang kuasanya  tidak berapa lama lagi?

 Sebelum Annuar menghembuskan nafas terakhirnya dan beliau berharap untuk meninggal dunia ketika bersama UMNO, sebaliknya majoriti rakyat lebih mengharapkan UMNO itu sendiri “meninggal dunia”  terlebih dahulu.

 Jika UMNO “meninggal dunia”  lebih dulu, masihkah Annuar mahu meninggal dunia bersama UMNO?
(ShahbudinHusin 27/05/2017).

0

0

votes
Article Rating
Kongsikan artikel ini


SATU LAGI CABARAN BUAT NAJIB

Berbeza dengan banyak pendedahan lain yang saya buat kebelakangan ini, saya agak terkejut apabila Setiausaha Media Perdana Menteri, Dato’ Tengku Sariffuddin Tengku Ahmad semalam mengeluarkan kenyataan rasmi menafikan dakwaan bahawa Pejabat Perdana Menteri pernah melantik bekas pembantu Presiden Trump untuk melobi Kerajaan Amerika Syarikat.
Saya memetik satu perenggan kenyataan rasmi tersebut yang diterjemahkan seperti di bawah:
“.. Walau bagaimana pun, bertentangan dengan laporan media dan pengisytiharan yang difailkan, Pejabat Perdana Menteri atau Kerajaan Malaysia tidak pernah mengarahkan, melantik atau memberi kontrak baik kepada Godfrey Group Ltd, firma 45 Group atau (bekas pembantu Presiden Trump) Healy Baumgardner-Nardone..”
Maksud kenyataan media rasmi Pejabat Perdana Menteri ialah sementara Pejabat Perdana Menteri tidak menafikan kesahihan pengisytiharan kerja-kerja melobi yang difailkan oleh bekas pembantu Presiden Trump itu, Pejabat Perdana Menteri tidak tahu menahu mengenai perkara itu kerana Pejabat Perdana Menteri atau Kerajaan Malaysia tidak pernah mengarahkan atau melantik firma-firma yang dinamakan di dalam pengisytiharan yang difailkan dengan Jabatan Keadilan Amerika Syarikat itu.
Ini bukanlah kali pertama Perdana Menteri, Dato’ Seri Najib Razak menggunakan alasan sebegini untuk menafikan sesuatu. Dalam kes dana awam dari SRC International Limited, beliau dilaporkan menyatakan di dalam kes saman yang sedang berjalan di mahkamah bahawa beliau tidak tahu menahu tentang dana yang masuk ke dalam akaun peribadi beliau.
Saya mengesyaki semasa kenyataan media rasmi ini dikeluarkan, Pejabat Perdana Menteri tidak sedar bahawa satu lagi pengisytiharan tambahan telah difailkan oleh firma pelobi 45 Group yang dimiliki bekas pembantu Presiden Trump, Healy Baumgardner-Nardone.
Pengisytiharan tambahan itu memberi maklumat yang lebih jelas mengenai siapa yang terlibat, siapa di belakang syarikat misteri Godfrey Group Limited yang menjadi pengantara di antara Pejabat Perdana Menteri dan pelobi di Washington serta perjanjian yang ditandatangani.
Saya sertakan keseluruhan dokumen pengiystiharan iaitu Exhibit A dan Exhibit B (yang melampirkan perjanjian lantikan untuk kerja-kerja melobi di antara Godfrey Group Limited dan 45 Group).
Daripada dokumen-dokumen pengisytiharan ini, kita dapat mengesahkan perkara-perkara berikut:
1) Dato’ Seri Najib disahkan sebagai pegawai kerajaan yang berurusan dengan pelobi di Amerika Syarikat (lihat Perkara 6 dalam Exhibit A).
2) Walaupun kontrak lantikan melobi ini tidak dibayar oleh Kerajaan Malaysia, pelobi di Washington tetap berurusan dengan pegawai-pegawai Kerajaan Malaysia. Ini menunjukkan kenyataan media Pejabat Perdana Malaysia semalam kononnya Pejabat Perdana Malaysia atau Kerajaan Malaysia “tidak tahu menahu” adalah tidak tepat.
3) Kontrak melobi ini turut melibatkan usaha mengatur pertemuan di antara Kerajaan Amerika Syarikat dan Kerajaan Malaysia.
4) Perjanjian ini dibuat oleh Godfrey Group Limited yang didaftarkan sebagai syarikat pesisir pantai (offshore company) di British Virgin Island (BVI) yang bermaksud syarikat ini dilindungi dengan kerahsiaan dan tidak ada sesiapa pun yang boleh tahu siapa yang memiliki syarikat ini.

5) Bekas pembantu Trump, Healy Baumgardner-Nardone dibayar USD25,000 (bersamaan RM100,000) setiap bulan pada awal bulan untuk menyediakan perkhidmatan melobi ini

6) Syarikat Godfrey Group Limited (walaupun didaftarkan dalam penuh kerahsiaan di British Virgin Island) menggunakan alamat surat menyurat di Taman Molek, Johor Bahru.

7) Perjanjian lantikan kontrak melobi ini ditandatangani oleh seorang yang bernama Florence Goh mewakili Godfrey Group Limited.

Dokumen-dokumen ini secara jelas menunjukkan bahawa kerja-kerja melobi melibatkan pegawai-pegawai Kerajaan Malaysia. Malah Dato’ Seri Najib sendiri dinamakan sebagai pegawai kerajaan yang akan berurusan dengan firma melobi ini.
Saya dengan segera cuba menyemak latar belakang Florence Goh yang menjadi pengarah Godfrey Group Limited.
Alamat 42, Jalan Molek 2/3 membawa kepada sebuah syarikat yang benar-benar wujud iaitu CRT Insights Technologies Sdn Bhd yang disenaraikan sebagai sebuah pembekal khidmat latihan yang berdaftar dengan Dana Pembangunan Sumber Manusia (HRDF) Kementerian Sumber Manusia, seperti di bawah:
https://www.hrdf.com.my/DigiGov/digigovportal.htm?actionFlag=SC_getSearchCompoPage&isPopup=0&isAnonymous=true&tableid=row&d-16544-p=5&hideActionBtns=Y&screenMode=edit&elementId=1100889&applicationMstId=1100011&defaultSearchCrt=1100100~1~N~N&changeLang=en_US
Dari situ, saya membuat carian Suruhanjaya Syarikat Malaysia (SSM) dan mengesahkan bahawa CRT Insights Technologies Sdn Bhd benar-benar wujud dan dimiliki oleh seorang bernama Goh Siew Boey yang maklumatnya nampak sama dengan Florence Goh seperti di dalam perjanjian kontrak melobi yang diisytiharkan di Amerika Syarikat.
Saya sertakan carian SSM yang menamakan Goh Siew Boey sebagai pemegang saham dan pengarah CRT Insights Technologies Sdn Bhd. Alamat perniagaan CRT Insights Technologies Sdn Bhd adalah sama dengan alamat Godfrey Group Limited di 42, Jalan Molek 2/3.
Berdasarkan maklumat-maklumat ini, saya menyeru supaya:
i. Dato’ Seri Najib berterus terang dan menyatakan sama ada 45 Group (yang dimiliki bekas pembantu Presiden Trump) telah berbohong apabila menamakan Perdana Menteri sebagai pegawai Kerajaan Malaysia yang berurusan dengan beliau (Healy Baumgardner-Nardone);
ii. Jika Healy Baumgardner-Nardone telah berbohong di dalam pengisytiharan kerja melobi yang difailkan sehingga mengheret nama Dato’ Seri Najib, maka Kerajaan Malaysia perlulah dengan serta merta mengambil tindakan undang-undang terhadap Healy Baumgardner-Nardone dan memaklumkan secara rasmi kepada Kerajaan Amerika Syarikat bahawa pengisytiharan yang difailkan adalah tidak benar;
iii. Florence Goh memberi keterangan terbuka secepat mungkin siapa yang menyuruh beliau (melalui Godfrey Group Limited) melantik bekas pembantu Presiden Trump melobi Kerajaan Amerika Syarikat bagi pihak Pejabat Perdana Menteri;
iv. Florence Goh dengan segera menyatakan dari mana dana RM1.125 juta (atau USD250,000) diperolehi untuk membayar syarikat lobi 45 Group bagi kerja-kerja melobi bagi pihak Kerajaan Malaysia; dan
v. Jika benar kenyataan media Pejabat Perdana Menteri semalam bahawa Kerajaan Malaysia tidak tahu menahu mengenai perkara ini, maka Dato’ Seri Najib perlu membuat laporan polis serta merta kepada Florence Goh kerana telah melakukan jenayah menggunakan nama Kerajaan Malaysia tanpa kebenaran dan menyamar mewakili Kerajaan Malaysia.
Saya berharap Dato’ Seri Najib sedar bahawa perkara ini akan terus mendapat perhatian di Amerika Syarikat dan di Malaysia; seterusnya mencemarkan lagi reputasi beliau yang sudah pun tercemar.
Beliau tidak boleh beranggapan dengan memberi kenyataan mudah seolah-olah syarikat Godfrey Group dan Florence Goh telah “menderma” (sekali lagi) demi kebaikan Kerajaan Malaysia tanpa pengetahuan beliau, perkara ini akan hilang begitu sahaja.
RAFIZI RAMLI
AHLI PARLIMEN PANDAN
NAIB PRESIDEN KEADILAN
27 MEI 2017.
Ulasan Blog –
Ini adalah satu lagi cabaran terbuka untuk Perdana Menteri, Najib Razak. Sekiranya beliau ada kejujuran dan tiada apa-apa yang hendak dilindungkan, tidaklah sukar sebenarnya untuk menyahut apa yang dituntut Rafizi ini.
Seluruh rakyat tentunya ingin benar tahu juga kebenaran mengenai perlantikan serta bayaran lumayan kepada pelobi di Amerika Syarikat itu. Meskipun semalam Pejabat Perdana Menteri telah membuat penafian, tetapi nampaknya dengan bukti-bukti baru yang ditunjukkan,  menafi kosong saja tidak lagi memadai.
Penjelasan yang lebih konkrit dan meyakinkan adalah diperlukan, atau setidak-tidaknya sebagaimana yang disebut oleh Rafizi, buat saja laporan polis mengenainya.
Sebaiknya juga Najib sendiri harus berani tampil dengan jawapannya. Jika kita masih ingat, Tun Mahathir Mohamad turut pernah dikaitkan dengan membayar sejumlah wang kepada pelobi Amerika Syarikat ketika era pentadbiran George Bush dahulu, tetapi beliau tidak pernah takut untuk tampil menjelaskannya.
Maka, dalam kes ini, Najib juga tidak seharusnya takut untuk tampil dengan kata-kata daripada mulutnya sendiri, bukan lagi melalui pegawainya semata-mata.
(ShahbudinHusin 27/05/2017)

0

0

votes
Article Rating
Kongsikan artikel ini


KENAPA GUAN ENG SAJA MAHU DILARANG BERBUKA PUASA?

Sudah menjadi amalan dan kebiasaan di seluruh dunia, orang bukan Islam akan turut sama meraikan setiap kali hadirnya Ramadan.
Ia tidak saja melibatkan pemimpin-pemimpin dunia, malah juga orang-orang biasa.
Mereka tidak sekadar menghargai ketibaan Ramadan dengan memberi ucapan kepada rakan-rakan yang beragama Islam, malah turut mengambil peluang untuk merasai nikmat berbuka puasa bersama umat Islam.
Perdana Menteri Kanada dan Perdana Menteri Singapura adalah antara pemimpin dunia yang biasa hadir dalam majlis-majlis berbuka puasa.
Terdapat juga, pemimpin dunia, Barack Obama misalnya, pernah menganjurkan majlis berbuka puasa di Rumah Putih yang menjadi tumpuan dunia itu.
Malangnya, di Malaysia ada pula percubaan untuk menghalang pemimpin bukan Islam yang bernama Lim Guan Eng yang menjadi ketua kerajaan Pulau Pinang daripada menghadiri majlis berbuka puasa sepanjang Ramadan ini.
Kata mereka yang ekstrem itu sambil berdemo, kalau Guan Eng nak hadir berbuka puasa, masuklah Islam dulu.
Islam apa mereka itu?
Di mana letaknya keindahan Islam dan Islam sebagai “rahmatan lil alamin” jika orang bukan Islam mahu turut serta merasai nikmat berbuka puasa pun tidak dibenarkan?
Golongan ekstrem ini, jika dibiarkan dan tidak segera dibendung, tidak mustahil suatu hari nanti orang bukan Islam mahu membeli juadah di bazar Ramadan juga mahu disekatnya sama.
Peliknya, tak kedengaran pula mereka ini melarang Presiden MCA, Presiden MIC atau Presiden Gerakan agar jangan hadir majlis berbuka puasa?
Kenapa hanya Guan Eng saja yang mahu dilarang?
Kenapa juga ketika Pas berpeluk dengan DAP dulu, semua ini tidak kedengaran, bahkan mereka sebaliknya begitu gembira dapat berbuka puasa bersama-sama Guan Eng?
(ShahbudinHusin 28/05/2027).

0

0

votes
Article Rating
Kongsikan artikel ini


KJ KELIRU

Ketua Pemuda UMNO, Khairy Jamaluddin berkata, jabatan agama Islam tidak perlu mengawasi dan menangkap mereka yang tidak berpuasa pada bulan Ramadan.
Menulis di Twitternya, kata beliau lagi, walaupun umat Islam diminta mematuhi lima rukun Islam termasuk berpuasa pada Ramadan, tidak ada peruntukan bagi pihak berkuasa untuk mengawasi mereka yang tidak berpuasa.
“Wajib anda patuhi rukun yang lima, tidak wajib untuk orang tangkap kamu kerana tidak melakukannya,” kata Khairy sambil  menambah sumber penguatkuasaan sepatutnya digunakan untuk membantu mereka yang miskin dan memerlukan.
Tambah KJ lagi, daripada jabatan agama membelanjakan wang terhadap pegawai penguatkuasaan mencari mereka yang ponteng puasa, gunakanlah untuk membantu golongan asnaf dan membuat perkara yang baik.
Sekali baca nampak macam betul apa yang diluahkan KJ ini, tetapi jelas bahawa beliau keliru sebenarnya.
Jabatan agama memang tidak mengabaikan peranannya membantu golongan asnaf atau membuat perkara-perkara yang baik, bahkan ia boleh dikatakan berterusan dilakukan.
Dalam soal menangkap mereka yang ponteng puasa, ia dijalankan kerana mereka yang terbabit didapati makan di khalayak ramai atau di tempat yang terbuka, bukannya dengan cara melakukan serbuan ke pejabat, rumah, bilik hotel atau sebagainya.
Malah tidak pernah lagi kita mendengar pegawai penguatkuasa menyerbu rumah persendirian, pejabat kerajaan atau swasta, bilik hotel atau tempat-tempat persendirian yang lain untuk mencari mereka yang ponteng puasa.
Tangkapan hanya dilakukan kerana mereka makan di tempat yang terbuka.
Dalam soal ini, tangkapan kepada mereka yang terbabit lebih untuk menjaga kemuliaan bulan Ramadan dan menunjukkan indahnya Islam itu sendiri.
Maknanya, kalau tidak puasa, janganlah makan di khalayak ramai dan menunjuk-nunjuk “kehebatan”  tidak menjalankan rukun Islam ketiga itu.
Bayangkan jika tidak dilakukan tangkapan atau penguatkuasa tidak dijalankan dan orang yang tak puasa dengan bebas makan, minum atau menghisap rokok di khalayak ramai di khalayak ramai, apakah rupa Islam itu sendiri akhirnya?
Sudah tentu Islam bukan saja tidak lagi dihormati, malah keindahan Islam dan kemurnian bulan Ramadan yang datang setahun sekali juga dengan mudah dicemar secara terbuka.
Janganlah keliru bro!!
Dalam hal-hal berkaitan agama ini, ada baiknya, kalau pun KJ mungkin agak keberatan untuk mendapat nasihat daripada tokoh agama atau mufti berkaitan perkara-perkara kurang difahaminya, setidak-tidaknya beliau bolehlah bertanya kepada bapa mertuanya sendiri, Tun Abdullah Badawi yang tentunya lebih mengetahui daripadanya.
(ShahbudinHusin 28/05/2017).

0

0

votes
Article Rating
Kongsikan artikel ini


ALAHAI IDRIS AHMAD…..

Naib Presiden Pas, Idris Ahmad nampaknya mengeluh mengenai apa yang didakwanya sebagai pilih kasih tentang hubungan parti itu dengan UMNO berbanding pemimpin DAP berbuat perkara yang sama.
Kata beliau, jika ada pemimpin Pas bergambar atau minum teh bersama pemimpin UMNO, ia segera dituduh mereka mahu masuk UMNO.
Tetapi, tambahnya,  jika pemimpin DAP berpegang tangan dengan pemimpin UMNO, tidak pula timbul tuduhan mereka itu bersekongkol dengan UMNO.
“Pantang lihat gambar pemimpin kerajaan Kelantan bersama dengan kerajaan pusat terus mengatakan PAS sudah bersama dengan UMNO. Jika ada pemimpin DAP, bukan sekadar minum malahan berlaga perut dan berpegang tangan pun tidak ada masalah,” kata Idris lagi.
Alahai Idris…mengeluh atau buat-buat tak faham?
Perbezaan penilaian itu bukan bermakna adanya pilih kasih, tetapi beza antara kedua-duanya memang nyata.
Memang ada pemimpin DAP hadir bersama pemimpin UMNO dalam program atau majlis tertentu, tetapi ia lebih melibatkan hubungan antara kerajaan dengan kerajaan atau program berkaitan kerajaan saja.
Selalunya pula, selepas berakhir majlis itu, ia habis di situ saja. Bermakna, baik pemimpin DAP atau pemimpin UMNO yang hadir bersama itu, mereka sedar keberadaan mereka adalah semata-mata kerana tugas sebagai pemimpin kerajaan semata-mata.
Perkara yang sama juga pernah berlaku ketika Pas Kelantan dipimpin oleh Nik Aziz Nik Mat dahulu. Ketika itu, atas kapasiti sebagai Menteri Besar, beliau memang beberapa kali hadir bersama Perdana Menteri dalam program-program kerajaan.
Namun, sama seperti seperti kehadiran pemimpin DAP bersama pemimpin UMNO tadi, kehadiran Nik Aziz itu tidak pernah sekali pun dispekulasi macam-macam oleh orang ramai.
Kenapa?
Sebabnya, sebagaimana yang terzahir oleh tindakan pemimpin DAP itu, Nik Aziz juga tahu batas dan peranannya sebagai pemimpin kerajaan bila berurusan dengan pemimpin UMNO.
Kenapa pula kehadiran pemimpin Pas sekarang bersama pemimpin UMNO ditafsir berbeza?
Jawabnya, lihatlah gelagat pemimpin-pemimpin Pas hari ini.
Pemimpin Pas sekarang, sebaik saja dapat bergambar bersama, minum teh bersama, berbaju merah jambu bersama, berjubah putih bersama atau ke London mencari teh tarik bersama, mereka nampaknya jadi tunduk, layu dan terkulai atas segala kemungkaran, salah laku dan penyelewengan yang berlaku dalam kerajaan atau melibatkan pemimpin utama UMNO.
Kemudian menyusul pula kenyataan-kenyataan seperti ingin menjadi penasihat kerajaan, tidak mahu berebut kuasa dengan UMNO, jangan bermusuh dengan UMNO sampai ke akhirat, tidak pernah menganggap UMNO musuh sesama Islam, tidak lagi mahu berkasar dan “bom” UMNO serta sebagainya lagi.
Sudahlah tidak lagi menegur, sebaik saja dapat bergambar atau minum teh bersama, nada suara juga jadi berubah seolah-olah UMNO yang pernah dikafirkan dulu, tiba-tiba sudah jadi lebih mulia meskipun diketahui mereka itu dilingkari skandal kewangan yang bertahap mega.
Kecuali Tuan Ibrahim Tuan Man yang kekal lantang bersuara, menegur dan mengkritik, pemimpin-pemimpin Pas yang lain, termasuk Idris sendiri pun, hampir tidak lagi bercakap mengenai salah laku, pembaziran, penyelewengan dalam  kerajaan pusat, UMNO dan yang berkaitan Najib Razak.
Hadi Awang sendiri, sebagaimana yang pernah didedahkan oleh Rafizi Ramli, hanya sekali pernah menyebut mengenai 1MDB di Parlimen dan setelah tampil sedondon, terus tidak bersuara lagi mengenai skandal kewangan yang diperkatakan di seluruh dunia itu.
Ia berbeza dengan pemimpin DAP, meskipun ada pemimpinnya bergambar, berpegang tangan atau berlaga perut dengan pemimpin UMNO, namun mereka kekal konsisten dan tidak berubah dari segi menegur, mengkritik atau membongkar penyelewengan dalam kerajaan dan demi kepentingan rakyat.
Jadi, sebelum Idris terus mengeluh, belilah dulu sebuah “cermin besar”  untuk melihat perubahan pemimpin-pemimpin Pas sejak mereka dapat peluang berbaik-baik dengan Najib dan UMNO ini serta membandingkannya dengan pemimpin DAP dalam konteks yang sama.
Di situ pasti Idris dengan mudah dapat jawapannya.
(ShahbudinHusin 29/05/2017).

0

0

votes
Article Rating
Kongsikan artikel ini


HAMIDAH OSMAN MASUK PARTI EZAM?

Naib Presiden Bersatu, Hamidah Osman dipercayai akan meninggalkan parti itu dalam waktu terdekat ini untuk menyertai Parti Bebas Rasuah pimpinan Ezam Mohd Nor.
Hamidah yang kini bermasalah dengan Bersatu dan semalam didesak oleh Syed Saddiq Syed Abdul Rahman agar meletakkan jawatan kerana didakwa menjadi dalang dalam isu perpecahan parti itu di peringkat negeri Perak, dikatakan tiada pilihan lain selain menyertai Parti Bebas Rasuah untuk meneruskan perjuangan politiknya.
Walaupun Hamidah didakwa sudah sekian lama memendam rasa dengan Bersatu atas beberapa perkara, cabaran Syed Saddiq semalam dikatakan menjadi antara punca beliau mempercepatkan tindakannya itu.
Sebelum ini, sudah terdapat rakan-rakannya yang mencadangkan beliau berbuat demikian, tetapi mereka mahu Hamidah meninggalkan Bersatu setelah Parti Bebas Rasuah diterima sebagai anggota baru Pakatan Harapan.
Namun, kini hasrat itu terpaksa dipercepatkan kerana terus kekal dalam Bersatu pun tidak bermakna apa-apa lagi baginya.
Hamidah dikatakan tidak akan akan memilih untuk kembali kepada UMNO kerana masih ingin bersama-sama dengan Tun Mahathir Mohamad dalam perjuangan menyingkirkan Najib Razak, UMNO dan BN.
Hamidah dipercayai hanya bermasalah dengan Muhyiddin Yassin yang merupakan Presiden Bersatu dan dengan menyertai Parti Bebas Rasuah, wadah saja yang berbeza baginya tetapi matlamatnya tetap sama sebagaimana sebelum ini.
Selepas menyertai Parti Bebas Rasuah, Hamidah dipercayai akan diberikan satu jawatan penting dalam parti itu.
Parti Bebas Rasuah, sebelumnya adalah Parti Generasi Baru dan kini sedang dalam proses pertukaran nama dengan Jabatan Pendaftar Pertubuhan. Ia ditukar nama sebaik Ezam mengambil alih parti tersebut.
Sekiranya penyertaan Hamidah itu menjadi kenyataan, bermakna ketiga-tiga pemimpin utama Parti Bebas Rasuah selepas ini adalah merupakan bekas ahli Bersatu.
Sebelum ini, Presidennya, Ezam Mohd Nor dan timbalannya, Khairuddin Abu Hasan, turut pernah menyertai Bersatu tetapi kemudian keluar secara tiba-tiba dengan alasan masing-masing sebelum mereka kemudian bergabung untuk menerajui Parti Bebas Rasuah.
Apakah masa depan Parti Bebas Rasuah makin menyerlah dengan penyertaan Hamidah?
(ShahbudinHusin 30/05/2017).

0

0

votes
Article Rating
Kongsikan artikel ini


FLORENCE GOH PERLU TAMPIL DEDAH SIAPA DIRINYA YANG SEBENAR

Siapa sebenarnya Florence Goh yang syarikat miliknya, Godfrey Group Limited didedahkan menandatangai dan membayar lebih RM1 juta kepada bekas pegawai kempen Donald Trump untuk melobi bagi pihak Malaysia dengan negara kuasa besar itu?
Meskipun Pejabat Perdana Menteri ada menafikan sebarang penglibatan beliau dan kaitanya dengan apa yang didedahkan itu, tetapi bukti-bukti yang ditampilkan berkaitan bayaran dan salinan borang yang dikemukakan kepada Jabatan Kehakiman AS memperlihatkan bahawa penafian semata-mata tidak lagi memadai.
Malah, pendedahan terbaru oleh Rafizi Ramli bahawa dua Ahli Parlimen, Shahrir Samad dan Nur Jazlan Mohamed didapati pernah hadir dalam program NGO yang diterajui oleh Florence Goh dan berada bersama-sama dengannya, tentu saja menimbulkan lebih banyak persoalan lagi.
Ia bukan saja membuktikan Florence Goh itu benar-benar wujud, tetapi juga menunjukkan beliau memang selalu bergaul dengan orang-orang atasan dan agak dikenali ramai.
Shahrir dan Nur Jazlan turut mengakui mereka memang mengenali Florence Goh sebagai individu yang banyak terlibat dengan aktiviti amal, namun tidak menyedari atau mengetahui kaitannya dengan Godfrey.
Jadi, siapa Florence Goh ini?
Adakah beliau kenalan rapat Najib Razak dan mempunyai hubungan tertentu dengan Perdana Menteri?
Bagaimana Florenca Goh dan Godfrey boleh membayar bagi pihak kerajaan Malaysia kepada pelobi di AS jika beliau tidak mengenali Najib?
Atau adakah orang-orang tertentu di Pejabat Perdana Menteri yang mempunyai hubungan rapat dengan wanita misteri itu?
Mengharapkan Najib atau Pejabat Perdana Menteri bersikap telus, jujur dan berterus-terang mengenai Florence Goh dan Godfrey barangkali terlalu sukar melihatkan kecenderungan beliau kebelakangan ini yang lebih gemar mendiamkan diri atau tidak menjawab banyak isu yang timbul dalam negara.
Lihat saja rentetan isu yang timbul kebelakangan ini berkaitan 1MDB dan SRC International serta bayaran-bayaran tertentu yang didedahkan dibayar menggunakan akaun bank peribadinya, Najib hanya menunjukkan “muka sardin”, membisu dan seolah-olah tiada apa-apa yang berlaku.
Kadang-kadang ia membuatkan kita terfikir, jenis Perdana Menteri apa yang kita ada sekarang ini?
Dalam soal ini, sebelum lebih banyak perkara didedahkan mengenai Florence Goh atau Godfrey, sama ada oleh media di AS atau Rafizi, wanita tersebut perlu segera tampil menjelaskan siapa dirinya yang sebenar kepada rakyat.
Rakyat berhak tahu mengenai urusniaga dan bayarannya yang telah dibuatnya kepada pelobi AS itu dan untuk tujuan apa kerja-kerja lobi itu dilakukan.
Adakah lobi itu turut melibatkan kes 1MDB atau merancang suatu pertemuan di mana Najib akhirnya dapat berselfie dengan Trump?
Florence Goh tidak harus terus berdiam diri atau menyembunyikan dirinya di ketika rakyat semakin ramai bercakap mengenai dirinya, tambahan lagi gambarnya pun sudah mula tersebar luas sekarang ini.
Selagi beliau tidak memunculkan diri dan enggan berterus-terang mengenai urusniaganya bagi pihak Malaysia dengan pelobi di AS itu, ia hanya menambahkan lagi minat pelbagai pihak untuk terus mengorek mengenai siapa dirinya yang sebenar.
(ShahbudinHusin 31/05/2017).

0

0

votes
Article Rating
Kongsikan artikel ini